**Informatīvais ziņojums par Latvijas dalības OECD pirmā gada izvērtējumu un priekšlikumiem sadarbības vai koordinācijas mehānisma uzlabošanai**

**I PAMATOJUMS**

Pamatojoties uz 2016. gada 18.augusta Ministru kabineta sēdes protokollēmuma “Par sarunu noslēgšanu par Latvijas pievienošanos Ekonomiskās sadarbības un attīstības organizācijai” (prot. Nr. 41, 4.§) 5.punktu, Ārlietu ministrija (turpmāk – ĀM) sadarbībā ar iesaistītajām valsts pārvaldes iestādēm ir sagatavojusi informatīvo ziņojumu “Par Latvijas dalības OECD pirmā gada izvērtējumu un priekšlikumiem sadarbības vai koordinācijas mehānisma uzlabošanai” (turpmāk – ziņojums).

**II IEVADS**

Izvērtējot Latvijas pirmā gada dalības OECD pieredzi, jāatzīmē, ka darbs pie OECD rekomendāciju un labākās prakses pārņemšanas nav apstājies līdz ar Latvijas iestāšanos organizācijā. Latvijas dalība OECD joprojām ir stimuls īstenot jaunas reformas un veikt konkrētus rīcībpolitiku uzlabojumus.

Dati un analīze par Latviju tiek iekļauti OECD nozīmīgākajās publikācijās, kas prognozē globālās un individuālo OECD dalībvalstu ekonomikas izaugsmes tendences (Global Economic Outlook 2017), kā arī izvērtējumos, kas salīdzina OECD dalībvalstu reformu ieviešanas progresu. Kā liecina 2017.gada OECD Ziņojums par izaugsmi (Going For Growth 2017), Latvijas progress OECD rekomendāciju ieviešanā ir novērtēts kā viens no augstākajiem starp OECD dalībvalstīm saskaņā ar OECD indeksu, kas analizē OECD dalībvalstu progresu OECD rekomendāciju izpildē (Responsiveness rate).

OECD nozaru izvērtējumos (piemēram “Education at a Glance”, “Government at a Glance”, “Agricultural policy Monitoring and Evaluation”). Latvijas paveikto visaptveroši raksturo Latvijas Ekonomikas pārskats par Latviju 2017.gadam (2017 Economic Survey of Latvia), kas tika publicēts š.g. 15.septembrī.

OECD indikatori, datu bāzes un analīze ir palīdzējusi pieņemt uz pierādījumiem balstītus konceptuālus reformu lēmumus, piemēram:

* par Latvijas veselības aprūpes finansēšanas modeļa maiņu.
* izglītības iestāžu tīkla sakārtošanas un mācību satura uzlabošanas jomā.

OECD rekomendāciju īstenošana saskan ar vairākos Latvijas vidēja termiņa plānošanas dokumentos noteiktajiem rīcības virzieniem, piemēram:

* “Izglītības attīstības pamatnostādnes 2014.-2020. gadam”.
* “Iekļaujošas nodarbinātības pamatnostādņu 2015.-2020. gadam” vidusposma izvērtēšanas process un plānošanas dokumenta 2021.-2027. gadam izstrāde.
* Reģionālās politikas pamatnostādņu 2013.-2019.gadam vidusposma izvērtēšanas process, kā arī darbs pie reģionālās politikas uzstādījumiem pēc 2020.gada.

Līdz ar to, OECD rekomendāciju īstenošanas uzraudzība notiek minēto politikas plānošanas dokumentu ietvaros, t.sk., veicot dokumentu vidusposma izvērtējumu.

OECD standarti ir bijuši lietderīgi jaunu likumu un politiku izstrādē. Piemēram, Ministru kabinetā ir atbalstīts un nodots izskatīšanai Saeimai likumprojekts “Trauksmes cēlēju aizsardzības likums”, izstrādāts Latvijas Trešais Nacionālais atvērtās pārvaldības plāns.

Atsevišķos jautājumos, kā piemēram, - valsts kapitālsabiedrību pārvaldībā – OECD vadlīnijas kalpo kā vienīgais starptautiskais instruments labākās prakses noteikšanai un rīcībpolitikas starptautiskai salīdzināšanai. Balstoties uz OECD standartiem, tiek veidota starptautiskā sadarbība arī cīņā pret izvairīšanos no nodokļu nomaksas un cīņā ar pārrobežu korupciju.

**Jomas, kurās OECD izvērtējumi, dati, standarti un rekomendācijas ir sniegušas vislielāko ieguldījumu**

Ekonomiskās izaugsmes prognozes

OECD globālās ekonomiskās attīstības vērtējums (Global Economic Outlook 2017) un pasaules izaugsmes prognozes sniedz padziļinātu informāciju par ārējās vides situāciju, izstrādājot Latvijas ekonomiskas izaugsmes prognozes.

Izglītība

OECD dati, pētījumi un rekomendācijas (piemēram, OECD PISA, “Izglītības politikas pārlūks: Latvija”, OECD projekts “Izglītības un prasmju nākotne: Izglītība 2030” u.c.) tika ņemtas vērā:

* uzsākot darbu pie optimāla vispārējās izglītības iestāžu tīkla modeļa izveides;
* plānojot augstākās izglītības politikas pasākumus (augstākās izglītības veiktspējas modeļa attīstība, augstākās izglītības iestāžu pārvaldības uzlabošana, mācību rezultātu novērtēšana, augstākās izglītības atbilstības darba tirgus vajadzībām un kvalitātes nodrošināšana pedagogu izglītībā);
* īstenojot pareju uz kompetenču pieeju mācību saturā Latvijā;
* plānojot izglītības kvalitātes monitoringa sistēmas attīstību.

Labklājība un nodarbinātība

* Uzsākts visaptverošs Latvijas pensiju sistēmas izvērtējums, īpašu uzmanību pievēršot pensiju sistēmas finanšu ilgtspējai un pensiju pabalstu problemātikai.
* Uzsākts izvērtējums par Latvijas aktīvās darba tirgus politikas pasākumiem *“Connecting People with Jobs*

Veselība

OECD dati un analīze sniedz ieguldījumu veselības reformas īstenošanas procesā:

* Izstrādājot jauno veselības aprūpes finansēšanas modeli.
* Pilnveidojot veselības aprūpes pakalpojumu kvalitāti.
* Nosakot pasākumus veselīga dzīvesveida, tai skaitā veselīga uztura un fizisko aktivitāšu veicināšanas jautājumos.

Valsts kapitālsabiedrību pārvaldība

* Lielajās komerciālajās valsts kapitālsabiedrībās ir izveidotas padomes, kuras nodrošina valdes darba pārraudzību, apstiprina vidēja termiņa darbības stratēģijas un uzrauga stratēģiju īstenošanu.
* Liela daļa valsts kapitālsabiedrību ir izstrādājušas vidēja termiņa darbības stratēģijas, tādējādi nodrošinot konsekventu savas saimnieciskās darbības plānošanu, kā arī atbilstošu finanšu un nefinanšu mērķu noteikšanu.
* Uzlabota informācijas pieejamība par valsts kapitālsabiedrību darbību - izveidota interneta vietne [www.valstskapitals.lv](http://www.valstskapitals.lv) ar interaktīvu datu bāzi, iekļaujot tajā valsts kapitālsabiedrību raksturojošu informāciju un darbības rezultātus.
* Lielākā daļa lielo valsts kapitālsabiedrību pārgājušas uz starptautisko finanšu pārskatu standartu izmantošanu, nodrošinot objektīvāku valsts kapitālsabiedrību darbības starptautisko salīdzinājumu.

Digitālā ekonomika

* Dalība OECD projektā “Going Digital” sniedz iespējas iegūt analīzi par pārnozaru horizontālām ietekmēm uz un no digitālās vides - digitalizācija un darba vietas; nākotnes prasmes; pieejamība un iekļaujoša politika; uzticība – privātums, drošība, patērētāju aizsardzība; nākotnes produktivitātes izaugsme; publiskā sektora digitalizācija, sociālie izaicinājumi u.c.
* Labās prakses piemēri izmantoti Latvijas informācijas sabiedrības politikas ieviešanas pilnveidošanai.

Valsts pārvalde

* Tiek izstrādāts Latvijas Trešais nacionālās atvērtās pārvaldības rīcības plāns, kur, nosakot mērķus un pasākumus, izmantoti četri OECD instrumenti (OECD padomes rekomendācijas par lobēšanas atklātumu, publiskajiem iepirkumiem un godprātību un valsts kapitālsabiedrību korporatīvās pārvaldības vadlīnijas).
* OECD juridiskie instrumenti, rekomendācijas Latvijai iestāšanās procesā un OECD pētījumi izmantoti sagatavojot likumprojektu “Trauksmes cēlēju aizsardzības likums”.

Nodokļi

Turpinās darbs, lai ieviestu OECD pasākuma plānu, kas vērsts uz cīņu globālā līmenī pret izvairīšanos no tā, ka nodokļi netiek maksāti tur, kur tiek radīta peļņa “*Base Erosion and Profit Shifting*”.

* Ieviesta automātiskā informācijas apmaiņa starp nodokļu administrācijām par finanšu iestāžu rīcībā esošo informāciju par citu valstu rezidentiem saskaņā ar OECD izstrādāto globālo standartu.
* Latvija pievienojusies OECD konvencijai, kas starptautiskā mērogā palīdzēs apkarot izvairīšanos no nodokļu nomaksas, izmantojot starptautisko nodokļu līgumu (t.sk divpusējo nodokļu konvenciju) nepilnības un tādā veidā mākslīgi pārvietotu peļņu uz zemu (vai beznodokļu) jurisdikcijām.

Vide

Iegūtā izpratne par pasaules progresīvāko valstu pieejām vides aizsardzības un zaļās izaugsmes veicināšanā ir ļāvusi ieviest inovācijas arī Latvijas rīcībpolitikā:

* Pārskatīta vides nodokļu politika.
* Pārskatīti risinājumi atkritumu pārvaldības sektorā.

Patērētāju aizsardzība

* Ieviesta jauna patērētāju individuālo strīdu ārpustiesas izskatīšanas kārtība, lai nodrošinātu ātru un efektīvu patērētāju strīdu izskatīšanu.

Konkurence

* Ieviestas Konkurences novērtēšanas vadlīnijas valsts un pašvaldību iestādēm. Izstrādātas, sekojot OECD standartiem.[[1]](#footnote-1)
* Atbilstoši OECD ieteikumiem[[2]](#footnote-2) un citu valstu izmatotām metodoloģijām izstrādāta un ieviesta sabiedrības ieguvuma aprēķina metodika, kuras pamatā tiek ņemts vērā patērētāju ieguvums no konkurences iestādes izpētes un uzraudzības aktivitātēm, kuras ir novērsti pārkāpumi vai citas konkurenci kropļojošas darbības. Aprēķins dod iespēju novērtēt kvantitatīvi gan Konkurences padomes darbību kopumā, gan tās darbības finansēšanai atvēlēto budžeta līdzekļu izlietojuma lietderību.

**Situācija ar Latvijas pēc-iestāšanās uzraudzības procesu**

* 2016.gada 5.oktobrī Latvija sniedza mutisko ziņojumu par OECD Kukuļošanas apkarošanas starptautiskajos biznesa darījumos darba grupas izteikto rekomendāciju ieviešanu. Īpaši atzinīgi tika novērtēts progress cīņā ar noziedzīgi iegūtu līdzekļu legalizēšanu un vienlaikus tika atzīmēts, ka bankām noteiktie sodi un ierosinātās lietas norāda uz darbu pareizā virzienā, kā arī uz ļoti savlaicīgu rīcību, reaģējot uz pārkāpumiem. Vienlaikus tika atkārtoti paustas bažas par rekomendācijas izpildi, kas nosaka, ka Latvijai ir jānodrošina, ka personāla jautājumi neietekmē Korupcijas novēršanas un apkarošanas biroja spējas izmeklēt ārvalstu amatpersonu kukuļošanas lietas. Š.g. 17.-20. oktobra Pretkorupcijas darba grupas plenārsēdē Latvija sniegs ziņojumu par turpmāko progresu rekomendāciju izpildē.
* 2017. gada 24. martā tika izskatīts ziņojums par progresu valsts kapitālsabiedrību pārvaldības jautājumos. OECD atzinīgi novērtēja panākto progresu un noslēdza formālo pēc-uzraudzības procesu. Vienlaikus tika sniegti vairāki ieteikumi turpmākai valsts kapitālsabiedrību pārvaldības pilnveidošanai.
* 2018.gada jūnijā tiks veikts Latvijas pēc-iestāšanās izvērtējums Veselības komitejā.
* 2018.gadā Latvija ziņos par progresu Sociālās un darba tirgus politikas pārskatā ietverto rekomendāciju ieviešanā.

Ziņojumā turpmāk atspoguļoti pirmā gada svarīgākie notikumi OECD darbā, piemēri Latvijas ieguvumiem no dalības organizācijā, kā arī turpmākās prioritātes individuālo OECD komiteju un darba grupu ietvaros.

Pielikumā detalizēti atspoguļots iestāšanās sarunās saņemto OECD komiteju un darba grupu rekomendāciju ieviešanas progress un turpmākais rīcības plāns.

**III. NOZARU MINISTRIJU AKTIVITĀTES LATVIJAS DALĪBAS OECD PRIORITĀRAJOS VIRZIENOS UN SASNIEGTIE REZULTĀTI**

Līdzīgi kā Latvijā arī OECD prioritārie jautājumi ir saistāmi ar produktivitātes un to ietekmējošo faktoru analīzi un risinājumu piedāvāšanu dalībvalstīm. Šī gada 7. - 8. jūnijā notikušās OECD Ministru padomes sanāksmes tēma bija “Uzlabot dzīves kvalitāti izmantojot globalizāciju”. OECD tika sniegts mandāts turpināt darbu pie šādiem jautājumiem:

* stiprināt ietverošu un ilgtspējīgu produktivitāti un ekonomisko izaugsmi;
* turpināt darbu pie tādu politiku izstrādes, kas atbalsta prasmju attīstīšanu, inovācijas, ilgtermiņa investīcijas un ietverošu izaugsmi;
* turpināt pētīt kā globalizācija un tehnoloģijas izmaiņas ietekmē nevienlīdzību, tirgus un labklājības koncentrāciju, darba tirgus funkcionēšanu, reģionālās atšķirības un produktivitātes un algu atšķirības starp uzņēmumiem.
* OECD arvien vairāk tika aicināta strādāt ar valstīm individuāli, lai jau pieejamos datus un zināšanas pielāgotu katras valsts individuālajai situācijai.

Ziņojuma turpinājumā aprakstīti sasniegtie rezultāti komitejās, kas strādā pie Latvijas prioritāro sadarbības virzienu politikām.

**Ekonomikas attīstības un pārskatu analīzes komiteja**

OECD Ekonomikas pārskatu sniegtā analīze un rekomendācijas palīdz valdībai noteikt Latvijas tautsaimniecības attīstības izaicinājumus un veiksmīgāk īstenot strukturālās reformas, kā rezultātā uzlabojot Latvijas tautsaimniecības izaugsmi, konkurētspēju un Latvijas iedzīvotāju dzīves līmeni.

Kopumā Latvija ir īstenojusi vai turpina īstenot lielāko daļu no pirmā OECD Ekonomikas pārskatā par Latviju (publicēts 2015.gada februārī) izteiktām rekomendācijām. Latvijas progress 2015.gada OECD Ekonomikas pārskata par Latviju rekomendāciju izpildē ir augsti novērtēts 2017.gada OECD Ekonomikas pārskatā par Latviju. Kā liecina 2017.gada OECD Ziņojums par izaugsmi *(OECD Going for Growth 2017)*, Latvijas progress OECD rekomendāciju izpildē ir novērtēts kā viens no augstākajiem starp OECD dalībvalstīm saskaņā ar OECD indeksu, kas analizē OECD dalībvalstu progresu OECD rekomendāciju izpildē *(Responsiveness rate)*.

2017.gada OECD Ekonomikas pārskatā par Latviju ir izteiktas jaunas rekomendācijas Latvijai:

* Fiskālās politikas izmantošana strukturālo reformu prioritāšu atbalstam:
* Mazināt nodokļu slogu zemo algu saņēmējiem. Palielināt ieņēmumus no nodokļiem nekustamajam īpašumam un enerģijai. Paplašināt uzņēmumu ienākuma nodokļa bāzi, atceļot nodokļa atvieglojumus.
* Turpināt ES fiskālo noteikumu ievērošanu un pilnībā izmantot fiskālo telpu, t.sk. elastības mehānismus, lai finansētu strukturālās reformas.
* Stiprināt Korupcijas novēršanas un apkarošanas biroja finansiālo neatkarību. Labāk izmantot informācijas un komunikācijas tehnoloģijas nodokļu saistību izpildes veicināšanā. Novērst politisko ietekmi tiesnešu iecelšanas procesā.
* Produktivitātes veicināšana un labāku ekonomisko iespēju nodrošināšana visiem iedzīvotājiem:
* Palielināt stipendijas profesionālās izglītības iestāžu audzēkņiem no ģimenēm ar zemiem ienākumiem.
* Palielināt stipendijas augstskolu studentiem un koncentrēt tās uz studentiem no trūcīgām ģimenēm.
* Pastiprināt tiesnešu specializāciju.
* Palielināt valsts finansējumu pētniecības programmām, kurās ir labi novērtēšanas rezultāti.
* Pielietot izmaksu-ieguvumu analīzi lieliem nacionālajiem infrastruktūras investīciju projektiem līdzīgi kā tas notiek ar no ES fondiem finansētiem projektiem.
* Pieejamības uzlabošana veselības aprūpes pakalpojumiem, mājokļiem un darbavietām:
* Uzlabot juridisko noteiktību īres tirgus regulējumā un veicināt ārpustiesu strīdu risināšanu. Vienkāršot administratīvās procedūras būvatļauju saņemšanā. Palielināt finansējumu zemo izmaksu īres mājokļiem teritorijās ar pieaugošo nodarbinātību. Paplašināt darbaspēka mobilitātes programmu.
* Mazināt pacientu tiešos maksājumus veselības aprūpē, it īpaši trūcīgajiem. Uzlabot galvenos pakalpojumu kvalitātes un snieguma rādītājus veselības aprūpē nacionālajā, pašvaldību un pakalpojumu sniedzēju līmenī.
* Izveidot politikas koordinācijas platformu starp Rīgas pašvaldību un tām pašvaldībām, no kurām iedzīvotāji migrē uz Rīgu.
* Samazināt obligātās privātās pensiju sistēmas pārvaldīšanas izmaksas, piemēram, ieviešot zemo izmaksu fondu kā izvēli pēc noklusējuma principa.

2017.gada OECD Ekonomikas pārskata par Latviju prezentācijas laikā EM nodrošināja publisku diskusiju par pārskatu un tajā sniegtām OECD rekomendācijām Latvijai, iesaistot sadarbības partnerus no valsts pārvaldes institūcijām, akadēmiskās vides un uzņēmējus pārstāvošajām organizācijām. Ekonomikas ministrija turpinās nodrošināt regulāru OECD Ekonomikas pārskatā par Latviju atspoguļoto rekomendāciju uzraudzību un koordināciju.

Turpmākās prioritātes

Viena no Latvijas valdības prioritātēm ir veicināt Latvijas tautsaimniecības transformāciju uz zināšanām balstītu ekonomiku ar augstas pievienotas vērtības ražošanu un pakalpojumu sniegšanu. Produktivitātes pieaugums ir viens no priekšnosacījumiem šīs transformācijas veicināšanai, tālākai Latvijas konkurētspējas un dzīves līmeņa paaugstināšanai. Pēdējā laikā OECD analīze koncentrējas uz produktivitātes problēmu analīzi visās OECD dalībvalstīs. Līdzīgi kā citās OECD valstīs, arī Latvijā globālā finanšu krīze ir būtiski ietekmējusi produktivitātes pieauguma tempus. Ņemot to vērā, Latvija šobrīd veic aktīvas pārrunas ar OECD ar mērķi piesaistīt OECD ekspertīzi, lai izpētītu Latvijas tautsaimniecības produktivitātes problēmas un iespējamos risinājumus tās paaugstināšanai. 2017.gada 11.oktobrī Parīzē plānots seminārs par Latvijas tautsaimniecības produktivitātes izaicinājumiem.

Galvenie semināra uzdevumi:

* iepazīties ar OECD pieeju produktivitātes analīzē, veiktajiem pētījumiem un nākotnes iecerēm;
* saprast, kādi dati un metodoloģija trūkst Latvijā, lai varētu padziļināti veikt produktivitātes analīzi makroekonomikas un sektoru griezumā;
* noskaidrot, kas būtu jādara, lai uzlabotu produktivitātes analīzi Latvijā;
* nodibināt sakarus ar OECD ekspertiem un uzlabot koordināciju Latvijas institūciju starpā;
* vienoties par tālāko rīcību šo jautājumu virzībā.

Plānots, ka seminārā piedalīsies pārstāvji no Latvijas valsts pārvaldes iestādēm un dažādiem OECD departamentiem.

**Izglītības politikas komiteja un OECD Zinātnes un tehnoloģiju politikas komiteja**

2017.gada 12. septembrī, OECD publicēja ikgadējo pārskatu par izglītību “*Education at a Glance 2017: OECD Indicators*”[[3]](#footnote-3) (turpmāk – ziņojums). Ziņojuma prezentācijas pasākumā Rīgā, OECD Izglītības un prasmju direktorāta eksperte prezentēja starptautiskā salīdzinājumā Latvijas izglītības datu izlasi.

Ziņojums ir datos balstītas informācijas avots par izglītību visā pasaulē. Ziņojumā apskatīta situācija izglītības jomā 35 OECD dalībvalstīs un organizācijas partnervalstīs. Balstoties uz vairāk nekā 125 diagrammām un 145 tabulām, kas iekļautas ziņojumā, tas sniedz galveno informāciju par izglītības iestāžu darbības rādītājiem, ekonomiskajiem un nodarbinātības ieguvumiem no izglītības starptautiskā salīdzinājumā, finanšu un cilvēkresursiem, izglītības pieejamību, kā arī mācību vidi un skolu darba organizāciju.

2017.gadā ziņojumā pirmo reizi tika iekļauta nodaļa, kas veltīta ANO Ilgtspējīgas attīstības mērķiem izglītībā, sniedzot vērtējumu par OECD dalībvalstu un partnervalstu progresu šo mērķu sasniegšanā.

Ziņojumā ietvertie dati un informācija ir nozīmīga nacionālās izglītības sistēmas veidošanai, pētniecībai, kā arī izglītības jomas speciālistu darbam. Ziņojums ļauj novērtēt nacionālo izglītības sistēmu un salīdzināt to ar citām valstīm. Piemēram, ziņojuma dati liecina, ka Latvijā skolēniem noteiktā obligātā mācību stundu slodze 2017. gadā ir viena no zemākajām OECD valstīs.

2016. gada 15. septembrī tika publicēts OECD ikgadējais ziņojums “*Education at a Glance 2016*”[[4]](#footnote-4), kurā pirmo reizi dati par Latviju tika iekļauti kā par OECD valsti.

2016. gada 6. decembrī Izglītības un zinātnes ministrija sadarbībā ar Latvijas Universitāti organizēja konferenci “Latvija OECD starptautiskos pētījumos PISA 2015 un TALIS 2013 – jaunākie rezultāti”[[5]](#footnote-5). Konferencē pirmoreiz tika paziņoti un apspriesti OECD PISA 2015 rezultāti Latvijā un pasaulē, analizētas kopsakarības starp OECD PISA un Starptautisko mācību vides pētījumā OECD TALIS konstatēto, kā arī diskutēts par izglītības saturu un pedagogu profesionālo pilnveidi starptautisko pētījumu kontekstā. OECD PISA 2015 rezultāti tika iegūti, analizējot četrus gadus ilgā (2013. – 2016.gads) pētījumā iegūtos salīdzinošos datus. Sasniegumi minētajos mācību virzienos pētījumā tika skatīti arī plašākā kontekstā: valsts, izglītības iestādes, skolēna ģimenes sociālā un ekonomiskā stāvokļa un citu faktoru kopainā.

2017. gada 31. martā ministrija organizēja starptautisku semināru “Kvalitatīvas izglītības visiem nodrošināšana Latvijā”. Seminārā tika prezentēts OECD ziņojums par Latvijas izglītības politiku “Izglītības politikas pārlūks: Latvija” (*Education Policy Outlook: Latvia*)[[6]](#footnote-6). Seminārs aizsāka Izglītības attīstības pamatnostādņu 2014.-2020. gadam vidusposma izvērtēšanas procesu, ievērojot OECD ziņojuma “Izglītības politikas pārlūks: Latvija” un EK ikgadējā “Izglītības un mācību pārskata” (*Education and Training Monitor*) datus.

Saskaņā ar OECD ziņojumu “Izglītības politikas pārlūks: Latvija”, Latvijas izglītības sistēmas rezultāti starpvalstu salīdzinājumā ir vidējā OECD valstu līmenī. Vienlaikus OECD un EK eksperti uzsver, ka Latvijai nopietni jāturpina iesāktais darbs pedagogu profesionālās pilnveides procesa uzlabošanā un pedagoga profesijas pievilcības veicināšanā, kā arī izglītības kvalitātes monitoringa sistēmas attīstīšanā.

Latvijas skolās notika OECD PISA 2018 izmēģinājuma pētījums, kuru īstenoja Latvijas Universitātes Pedagoģijas, psiholoģijas un mākslas fakultātes Izglītības pētniecības institūts. Laika posmā no 2017. gada 21. marta līdz 30. aprīlim aptuveni 80 Latvijas skolās notika izmēģinājuma pētījums, lai sagatavotos OECD PISA 2018 pamatpētījumam, kurš notiks nākamā gada martā un aprīlī. Izmēģinājuma pētījuma mērķis ir pārbaudīt pētījuma instrumentus (testa uzdevumus un aptaujas) un pētījuma veikšanas procedūras dalībvalstīs. Izmēģinājuma pētījumā analizē, piemēram, uzdevumu piemērotību vietējām kontekstam, nevis salīdzina skolēnu kompetences starp valstīm. Izmēģinājuma pētījumā piedalījies vairāk nekā 3000 skolēnu no visas Latvijas.

OECD PISA 2018 pētījuma ciklā galvenā satura joma būs lasīšana. Vienlaikus tiks vērtēti skolēnu mācību sasniegumi dabaszinātnēs un matemātikā. Papildu OECD PISA 2018 ietvaros Latvijā notiks arī skolēnu zināšanu pārbaude finanšu pratības jautājumos.

2017. gada aprīlī  ministrija organizēja darba semināru par OECD PISA 2015 pētījuma trešo sējumu “Par labklājību” (*On Wellbeing*)[[7]](#footnote-7), lai ar izglītības nozares pētniekiem, praktiķiem un izglītības politikas veidotājiem un īstenotājiem pārrunātu OECD PISA 2015 rezultātus, kas skar tieši skolēnu labsajūtu skolā. OECD PISA 2015 aptaujas dati savstarpēji atbilst Izglītības kvalitātes valsts dienesta rīcībā esošajiem datiem par bērnu labsajūtu skolās. Patlaban tiek gatavots informatīvais ziņojums par skolēnu labsajūtu skolās un ieteikumiem izglītības politikas plānotājiem un īstenotajiem situācijas uzlabošanai.

Vienlaikus Izglītības kvalitātes valsts dienesta pārziņā ir darbības programmas “Izaugsme un nodarbinātība”8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” projekta īstenošana, kas palīdzēs risināt, tajā skaitā OECD ziņojumā minētos izaicinājumus saistībā ar vides uzlabošanu izglītības iestādēs.

2017. martā noslēdzās OECD Zinātņu doktoru karjeras apsekojums(*Survey on the Careers of Doctorate Holders, SCDH 2016*), ko sadarbībā ar IZM veica Centrālā statistikas pārvalde. OECD SCDH apsekojums ļauj iegūt apkopotu un starptautiski salīdzināmu informāciju par zinātņu doktoriem Latvijā (vecumā līdz 69 gadiem), kas doktora grādu ieguvuši Latvijā vai ārpus tās. Apsekojumā tiek apkopota informācija par zinātņu doktoru izglītību, ekonomisko aktivitāti, ienākumiem u.c. Apsekojuma rezultāti[[8]](#footnote-8) tika prezentēti 2017. jūnijā darba seminārā ar Pasaules Bankas ekspertu dalību cita pētījuma “Latvijas augstākās izglītības iestāžu iekšējā finansēšana un pārvaldība” ietvaros. Pētījuma rezultāti tiks izmantoti nozares politikas plānošanā un attīstībā.

2016. gadā Latvija kļuva par pilntiesīgu Izglītības pētījumu un inovāciju centra (*the Centre for Educational Research and Innovation (CERI)*) valdes locekli. CERI veic pētniecisku darbu izglītības jomā un kalpo par diskusijas platformu starp izglītības pētniekiem un politikas plānotājiem. CERI darbs balstās datos un empīriskajā analīzē un ir vērsts uz inovāciju apzināšanu izglītībā un izglītojošajā darbībā. Dalība CERI valdē ļauj dalībvalstīm izvērtēt un ietekmēt īstenoto un plānoto pētījumu saturu un metodoloģiju, kā arī iesaistīties CERI pētījumos.

Kopš 2017. gada janvāra Latvija līdzdarbojas OECD projektā “Izglītības un prasmju nākotne: Izglītība 2030” *(“Future of Education and Skills: Education2030*”). OECD projekts ir vērts uz 21. gadsimta izglītības ietvara attīstību, tajā skaitā sekmējot vienotās izpratnes veidošanu par nākotnes prasmēm un kompetencēm, to taksonomiju, definīcijām un klasifikāciju. Vienlaikus projekta ietvaros notiek dalībvalstu mācību standartu analīze un izvērtēšana. Līdzdalība OECD projektā, ļauj iegūt apmainīties ar informāciju, inovācijām izglītības jomā un idejām. Iegūtās zināšanas t.sk. tiek izmantoti, īstenojot pareju uz kompetenču pieeju mācību saturā Latvijā.

Kopš 2016. gada novembra Latvija līdzdarbojas OECD neformālā darba grupā par Augstāko izglītību *(OECD Informal working group on higher education: Enhancing higher education system performance).* Darba grupas ietvaros tiek diskutēti jautājumi, kas gandrīz pilnībā sakrīt ar Latvijā risināmajiem problēmjautājumiem, piemēram, augstākās izglītības veiktspējas modeļa attīstība, izglītības kvalitātes un pārvaldības uzlabošana, mācību rezultātu novērtēšana, augstākās izglītības atbilstība darba tirgus vajadzībām un kvalitātes nodrošināšana pedagogu izglītībā. Dalība darba grupā paver iespējas piedalīties OECD ziņojumu izstrādes procesā, saņemt aktuālo informāciju par pētnieku secinājumiem, piedalīties problēmu risinājumu apspriešanā. Īpaši noderīgas ir darba grupu diskusijas, kurās dalībvalstis dalās ar savu pieredzi politikas alternatīvu un politikas instrumentu izvēlē, iepazīstina ar labās prakses piemēriem. OECD ziņojumu un pētījumu datu izmantošana ļauj nodrošināt redzējumu par Latvijas situāciju starptautiskā kontekstā un vērtēt attīstības dinamiku, salīdzinot ar citām valstīm, kuras veic līdzīgas reformas. Iegūtā informācija ir noderīga plānojot augstākās izglītības politikas pasākumus, t.sk. programmējot struktūrfondu investīcijas.

Atsaucoties uz OECD Zinātnes un tehnoloģiju politikas komitejas lūgumu, kas tika izteikta iestāšanās procesā, ministrija līdz 2017. gada septembra beigām sniegs brīvprātīgu ziņojumu komitejai par progresu OECD Padomes ieteikuma par piekļuvi publiski finansēto pētījumu datiem (“*Recommendation of the Council concerning Access to Research Data from Public Funding*”) ieviešanā.

**Nodarbinātības, darba un sociālo lietu komiteja**

Labklājības ministrija augsti novērtē un rīcībpolitiku izstrādē par informācijas avotu izmanto OECD tautsaimniecības nozaru politikas pārskatus un analītiskus pētījumus, kā arī statistikas datu bāzes, kurās Latvija kā OECD dalībvalsts ir ietverta, un kas sniedz ērtu priekšstatu par Latvijas rādītājiem salīdzinājumā ar citām OECD valstīm.

Pēc Augsta līmeņa politikas foruma par OECD Darba stratēģiju (*Jobs Strategy)* organizācijaturpina Darba stratēģijas projekta izstrādi, 2018. gada vasarā to plānots apstiprināt OECD Ministru padomē. Stratēģijas izstrādes mērķis ir sagatavot rekomendāciju kopumu, kas dalībvalstīm palīdzētu izstrādāt tādas rīcībpolitikas, kas stimulētu darba vietu rašanos, veicinātu iekļaujošu un ekonomikas cikla izmaiņām pielāgoties spējīgu darba tirgu veidošanos.

OECD seminārā “Labāka dzimumu līdztiesības pārvaldība”, kas notika Reikjavīkā (Islandē) 2017. gada 17.-18. maijā gūtās atziņas tiek ņemtas vērā izstrādājot “Plānu sieviešu un vīriešu vienlīdzīgu tiesību un iespēju nodrošināšanai 2018.-2020. gadā”, kura galvenie rīcības virzieni ir uz vienlīdzīgām iespējām un tiesībām balstītas sieviešu un vīriešu līdzdalības darba tirgū veicināšana, dzimumu segregācijas izglītībā un darba tirgū mazināšana, kā arī publiskās pārvaldes un nozaru speciālistu izpratnes par dzimumu līdztiesības principa integrēšanu politikas veidošanā, īstenošanā un novērtēšanā pilnveidošana. Kā vērtīgs instruments minētā plāna izstrādē tiek izmantotas arī OECD vadlīnijas dzimumu līdztiesības politikas pārvaldībā, kas sniedz detalizētus un uz rezultātu vērstus ieteikumus dzimumu līdztiesības politikas plānošanā, īstenošanā un novērtēšanā.

2017. gada 12. jūnijā OECD seminārā par sociālās aizsardzības nākotni gūtas noderīgas zināšanas, lai turpmāk pilnvērtīgāk izstrādātu rīcībpolitiku sociālās apdrošināšanas jomā, īpaši saistībā ar nestandarta darba formās nodarbināto sociālo aizsardzību.

2017.gada 16.jūnijā notika OECD un Eiropas Patvēruma atbalsta biroja kopīgi rīkotais seminārs par migrācijas tendenču plānošanu un prognozēšanu. Semināra mērķis bija apzināt labākās OECD valstu prakses migrācijas plūsmu prognozēšanas jomā, kā arī esošos starptautisko institūciju prognozēšanas mehānismus.

Vērtējot Latvijas dalības OECD ietekmi uz reformu veicināšanu, jāatzīmē, ka 2017. gadā tiek īstenoti divi apjomīgi izvērtējumi par Labklājības ministrijas pārziņā esošajām jomām. 2017. gada aprīlī uzsākta visaptveroša Latvijas pensiju sistēmas izvērtējuma izstrādi sērijas OECD *Reviews of Pension Systems* ietvaros. 2017. gada jūnijā zinātnisko pētījumu sērijas *“Connecting People with Jobs”,* ietvaros uzsākts izvērtējums par Latvijas aktīvās darba tirgus politikas pasākumiem, īpašu uzmanību pievēršot sociālās atstumtības riskam pakļauto grupu iespējām iekļauties darba tirgū. Izvērtējuma ietvaros līdz ar starptautisku un salīdzinošu rīcībpolitikas novērtējumu *(policy assessment)* tiks veikts Latvijas detalizēts aktīvās darba tirgus politikas pasākumu ietekmes izvērtējums, izmantojot kontroles grupu analīzes metodes. Izvērtējuma mērķis ir izvērtēt pasīvās un aktīvās darba tirgus politikas ietekmi uz iekļaujoša darba tirgus attīstību Latvijā, un tā rezultāti tiks izmantoti “Iekļaujošas nodarbinātības pamatnostādņu 2015.-2020. gadam” starpposma novērtējuma izstrādē un uz pierādījumiem balstīta attīstības plānošanas dokumenta 2021.-2027. gadam izstrādei.

Turpmākajos gados sadarbība ar komiteju Labklājības ministrijai turpināsies trīs prioritārajos virzienos: (1) rīcībpolitiku pilnveide iekļaujošāka darba tirgus veidošanai un pilnvērtīgākai Latvijas iedzīvotāju cilvēkresursu potenciāla izmantošanai; (2) ienākumu nevienlīdzības un nabadzības mazināšana; (3) sociālo pakalpojumu pilnveide un deinstitucionalizācijas ieviešana.

Galvenie uzdevumi tuvākajam gadam ir abu iepriekšminēto izvērtējumu sekmīga izstrāde un rīcībpolitiku pilnveidojumu izstrāde, balstoties uz gūtajām rekomendācijām, kā arī ziņojuma par progresu rekomendāciju ieviešanā sagatavošana un sniegšana OECD.

Komiteja ir pabeigusi horizontāla izvērtējuma par OECD Padomes rekomendācijas “Par dzimumu līdztiesību izglītībā, nodarbinātībā un uzņēmējdarbībā” ieviešanas progresu, kura ietvaros tika vērtēts dalībvalstu progress dzimumu līdztiesības principu integrēšanā rīcībpolitikās. Horizontālais izvērtējums tika prezentēts 2017.gada OECD Ministru padomes tikšanās laikā un ir publiski pieejams.

**Kukuļošanas apkarošanas starptautiskajos biznesa darījumos darba grupa**

2016.gada 5.oktobrī OECD Kukuļošanas apkarošanas starptautiskajos biznesa darījumos darba grupas plenārsēdes laikā Latvija sniedza mutisko ziņojumu (*oral report*) par noteiktu Latvijas 2.fāzes novērtējuma laikā izteikto rekomendāciju izpildi saskaņā ar 2015.gada 14.oktobra darba grupas lēmumu, apstiprinot Latvijas 2.fāzes novērtējumu. Latvijai sniedzot informāciju par noteikto 2.fāzes rekomendāciju izpildi, darba grupa atzinīgi novērtēja Latvijas izsmeļošo ziņojumu, kas norāda uz milzīgo darba apjomu, kas tika paveikts, lai īstenotu rekomendācijās noteikto. Īpaši atzinīgi tika novērtēts progress cīņā ar noziedzīgi iegūtu līdzekļu legalizēšanu un vienlaikus tika atzīmēts, ka bankām noteiktie sodi un ierosinātās lietas norāda uz darbu pareizā virzienā, kā arī uz ļoti savlaicīgu rīcību, reaģējot uz pārkāpumiem. Vienlaikus tika atkārtoti paustas bažas par 2.fāzes rekomendācijas izpildi, kas nosaka, ka Latvijai ir jānodrošina, ka personāla jautājumi neietekmē Korupcijas novēršanas un apkarošanas biroja spējas izmeklēt ārvalstu amatpersonu kukuļošanas lietas. Š.g. 17.-20. oktobra darba grupas plenārsēdē Latvija sniegs ziņojumu par visu 2.fāzes rekomendāciju izpildi.

Kā vēl vienu svarīgu notikumu pārskata periodā ir jānorāda Latvijas veiktais Kostarikas 1.fāzes novērtējums. Saskaņā ar OECD 1997.gada 21.novembra Konvencijas par ārvalstu amatpersonu kukuļošanas apkarošanu starptautiskajos biznesa darījumos 12.pantu tās dalībvalstīm ir jāveic savstarpējs Konvencijas prasību izpildes novērtējums. Latvijai tas ir pirmais darba grupas dalībvalsts novērtējums, kurā piedalās Latvijas eksperti. Kostarikas 1.fāzes novērtējumu veica eksperti no Korupcijas novēršanas un apkarošanas biroja un Ģenerālprokuratūras.

2017. gadā Latvijas eksperts piedalījās OECD Kukuļošanas apkarošanas darba grupas programmas Pretkorupcijas tīkls Austrumeiropai un Centrālajai Āzijai ietvaros veiktajā Ukrainas pretkorupcijas politikas novērtējumā, kura gala ziņojums tika apstiprināts sanāksmē OECD 2017. gada 11.-14. septembrī.

**Korporatīvās pārvaldības komiteja**

Š.g. 24. martā OECD Darba grupā par valsts kapitālsabiedrību pārvaldību un 29. martā OECD Korporatīvās pārvaldības komitejā tika izskatīts Latvijas pēc-iestāšanās ziņojums. Komiteja atzinīgi novērtēja Latvijas paveikto komitejas sniegto rekomendāciju korporatīvās pārvaldības jomā ieviešanā un rosināja noslēgt Latvijas pēc-iestāšanās uzraudzības procesu.

Valsts kapitālsabiedrību pārvaldība

Latvijas dalības OECD ietekme uz reformu veicināšanu un rīcībpolitiku ieviešanu valsts kapitālsabiedrību pārvaldības jomā ir vērtējama kā pozitīva. Liela daļa valsts kapitālsabiedrību ir izstrādājušas vidēja termiņa darbības stratēģijas, tādējādi nodrošinot konsekventu savas saimnieciskās darbības plānošanu, kā arī atbilstošu finanšu un nefinanšu mērķu noteikšanu. Tāpat aizvien vairāk tiek nodrošināta informācijas par valsts kapitālsabiedrību darbību publiskošana un pieejamība likumā noteiktajā apmērā, tai skaitā publicējot kapitālsabiedrību interneta vietnēs neauditētus starpperiodu pārskatus, kā arī PKC ir izveidojis atsevišķu interneta vietni [www.valstskapitals.lv](http://www.valstskapitals.lv) ar interaktīvu datu bāzi, iekļaujot tajā valsts kapitālsabiedrības raksturojošu informāciju un darbības rezultātus. Līdz 2016. gada beigām visās lielajās komerciālajās valsts kapitālsabiedrībās ir izveidotas padomes, kuras nodrošina valdes darba pārraudzību, apstiprina vidēja termiņa darbības stratēģijas un uzrauga stratēģiju īstenošanu, tāpat lielākā daļa šo kapitālsabiedrību jau pārgājušas uz Starptautisko finanšu pārskatu standartu izmantošanu. Četras lielās kapitālsabiedrības šo pāreju veiks pakāpeniskāk, tomēr jāuzsver, ka tādējādi tiks nodrošināts objektīvāks valsts kapitālsabiedrību darbības starptautiskais salīdzinājums. Pašlaik pamatā ir pabeigta valsts kapitālsabiedrību 2016.gada darbības rezultātu izvērtēšana, kā arī turpinās darbs pie konsolidētā gada pārskata par valsts kapitālsabiedrībām un kapitāla daļām sagatavošanas. Vērtējums par OECD ieteikumu ieviešanas ietekmi uz valsts kapitālsabiedrību pārvaldību varētu tikt sniegts 2017.gada rudenī.

2017. gada 24. martā notika Valsts kapitālsabiedrību un privatizācijas prakses darba grupas sēde, kurā tika izskatīts Latvijas Republikas ziņojums par OECD rekomendāciju īstenošanu pēc Latvijas pievienošanās OECD, par kuru OECD sekretariāts sagatavoja sēdes darba dokumentu, kurā atzinīgi tika novērtēts Latvijas paveiktais darbs OECD rekomendāciju īstenošanā, vienlaikus tika sniegti vairāki ieteikumi turpmākai valsts kapitālsabiedrību pārvaldības pilnveidošanai, tai skaitā:

* par valsts kapitālsabiedrību padomju plašāku pilnvaru noteikšanu,
* neatkarīgu padomes locekļu kritēriju precizēšanu,
* padomju veidošanu lielākā skaitā valsts kapitālsabiedrību, kā arī
* valsts kapitālsabiedrību iepirkumu saskaņošanas kārtības pilnveidošanu.

PKC plāno veikt valsts kapitālsabiedrībās izveidoto padomju darbības izvērtējumu, tai skaitā veicot padomes locekļu, valdes locekļu un kapitāla daļu turētāju pārstāvju anketēšanu, kā arī sniegt priekšlikumus par iespējamiem risinājumiem OECD ieteikumu īstenošanai. Minētais izvērtējums tiks iekļauts PKC ziņojumā ikgadējās PKC rīkotās valsts kapitālsabiedrību pārvaldības konferences ietvaros šī gada novembrī. Attiecībā uz valsts kapitālsabiedrību iepirkumu saskaņošanas kārtības pilnveidošanu š.g. 6. jūnija Ministru kabineta sēdē tika izskatīts informatīvais ziņojums par nepieciešamām izmaiņām kapitālsabiedrību iepirkumu un darījumu saskaņošanai. Vienlaikus tika dots uzdevums valsts kapitāldaļu turētājiem atcelt pašreizējo iepirkumu un saistību uzņemšanās saskaņošanas kārtību ar ministru ne vēlāk kā līdz 2017. gada 1. oktobrim, nodrošinot, ka visu kapitālsabiedrību statūtos ir veikti grozījumi, nosakot finanšu apjomu katras attiecīgās kapitālsabiedrības statūtos, (ņemot vērā kapitālsabiedrības finanšu rādītājus, darbības specifiku un riskus), kuru pārsniedzot būtu jāsaņem padomes vai kapitāla daļu turētāja piekrišana, lai valde būtu tiesīga lemt un veikt plānoto darījumu, iepirkumu vai uzņemties saistības.

Turpmākās prioritātes OECD Valsts kapitālsabiedrību un privatizācijas prakses darba grupas darba ietvaros ir valsts kapitālsabiedrību privatizācijas un daļējas privatizācijas pieredze un rezultāti. Tas pamatojams ar iepriekš pieņemtiem, bet vēl neīstenotiem Ministru kabineta lēmumiem par valsts kapitālsabiedrību privatizāciju, kā arī valsts līdzdalības kapitālsabiedrībās izvērtēšanas rezultātā sagatavotajām darba grupas rekomendācijām, kuras ietvertas Ministru kabineta 2013.gada 11.jūnijā zināšanai pieņemtajā PKC sagatavotajā informatīvajā ziņojumā. PKC pārstāvis ir iesaistīts OECD izveidotā neformālā starptautiskā darba grupā par privatizācijas procesa instrumentārija izstrādi. Tāpat viena no darbības prioritātēm būs pretkorupcijas un godprātīgas uzņēmējdarbības pasākumu vadlīniju izstrāde un ieviešana kapitālsabiedrību darbībā, tai skaitā vidēja termiņa darbības stratēģiju izstrādē un publiskajos iepirkumos. Būtiska prioritāte ir valsts kapitālsabiedrību finanšu mērķu un nefinanšu mērķu noteikšana un savstarpēja līdzsvarošana, tai skaitā pamatojoties uz privātā sektora līdzīgu komercsabiedrību ienesīgumu un pieņemamo riska toleranci. Minētā iemesla dēļ PKC ir sagatavojis informatīvā ziņojuma projektu par kapitāla atdeves aprēķina metodiku valsts kapitālsabiedrībās, kas tika izskatīts Valsts kapitāla daļu un valsts kapitālsabiedrību pārvaldības koordinācijas institūcijas padomes sēdē un izsludināts Valsts sekretāru sanāksmē š.g.15. jūnijā.

Korporatīvā pārvaldība

2016. un 2017. gadā OECD Korporatīvās pārvaldības komiteja aktualizēja OECD Korporatīvās pārvaldības pārskatu (*OECD Corporate Governance Factbook*) un turpmāk plāno šo ieviest kā ikgadēju pasākumu. Latvija sniedza informāciju par tās tiesību sistēmu pārskata 2017. gada izdevumam, kā arī turpinās atbalstīt šo aktivitāti arī turpmāk. Kā regulāra komitejas aktivitāte ir iezīmēta arī salīdzinošo pārskatu (*peer review*) par kādu no korporatīvās pārvaldības jautājumiem sagatavošana. 2017.gadā ir uzsākta salīdzinošā pārskata "Fleksibilitāte un proporcionalitāte korporatīvajā pārvaldībā" izstrāde. Latvija ir sniegusi informāciju par tās tiesību sistēmu, kas nepieciešama minētā pārskata sagatavošanai. Tāpat Latvija iesaistīsies un atbalstīs arī citas komitejas aktivitātes.

**Fiskālo lietu komiteja**

Latvija kā OECD dalībvalsts ir piedalījusies darba grupas par patēriņa nodokļiem (WP9) sanāksmēs, kurās būtiskākie apspriestie jautājumi bija:

- Padomes ieteikumi par pievienotās vērtības nodokļa/preču un pakalpojumu nodokļa (turpmāk – PVN/GST) piemērošanu pārrobežu pakalpojumiem un nemateriālo aktīvu tirdzniecībai;

- projekts ziņojumam par mehānismiem, kā iekasēt PVN/GST gadījumos, kad piegādātājs/sniedzējs atrodas citā jurisdikcijā nevis tajā, kur notiek PVN piemērošana;

- PVN iekasēšana mazas vērtības preču importēšanas gadījumos;

- alternatīvās PVN iekasēšanas metodes;

- aptaujas rezultāti par nodokļu administrāciju informācijas vajadzībām un administratīvās sadarbības nepieciešamību PVN/GST jomā;

- iepazīstināšana ar galvenajiem valdības un uzņēmumu aptaujas secinājumiem par galvenajiem jautājumiem un par iespējamām pieejām, lai samazinātu nodokļu nenoteiktību;

- jaunākie pasākumi krāpšanas apkarošanai PVN jomā, kas nesen tika paziņoti un/vai īstenoti vairākās valstīs;

- e-komercijas platformu nozīme PVN/GST iekasēšanā tirdzniecībai tiešsaistē.

Ir sagatavots gala ziņojums "Design and operation of mechanisms for the effective collection of VAT/GST in cases where the supplier is not located in the jurisdiction of taxation", kurā sniegti norādījumi, lai atbalstītu efektīvu un konsekventu PVN/GST iekasēšanas mehānismu pārrobežu pakalpojumu ieviešanā un nemateriālo aktīvu piegādē.

2017.gadam WP9 darba grupas ietvaros tika izvirzītas prioritātes un plāni turpināt izstrādāt norādījumus, lai atbalstītu konsekventu PVN/GST vadlīniju īstenošanu.

Globālā PVN foruma pamattēmas bija:

- pasaules PVN politikas tendences un nesenie panākumi PVN analīzes jomā;

- mehānismu ieviešana efektīvai PVN iekasēšanai digitālajām piegādēm;

- tehnoloģiju izmantošana efektīvas PVN administrēšanas atbalstam;

- labākās prakses PVN krāpšanas noteikšanā un tās novēršanā;

- PVN ieņēmumu zudumu vērtēšana un analīze;

- starptautiskās administratīvās sadarbības izmantošana

Latvija kā OECD dalībvalsts turpināja ieviest OECD “Nodokļa bāzes samazināšanas un peļņas pārneses novēršanas (“*Base Erosion and Profit Shifting”– BEPS*) pasākumu plānu, standartus un rekomendācijas.

2017. gada 7. jūnijā Latvija kopā ar gandrīz visām G20/OECD dalībvalstīm parakstīja OECD daudzpusējo konvenciju. Konvencijas mērķis ir novērst starptautisko nodokļu līgumu (t.sk vairāk nekā 3 000 divpusējo nodokļu konvenciju) nepilnības, kuru rezultātā iespējama izvairīšanās no nodokļu nomaksas, mākslīgi pārvietojot peļņu uz zemu (vai beznodokļu) jurisdikcijām.

Darba grupā par multinacionālo uzņēmumu aplikšanu ar nodokļiem būtiskākais darbs tiek veikts pie Transfertcenu vadlīniju pārskatīšanas ar mērķi mazināt BEPS.

Darba grupā par savstarpējo administratīvo palīdzību nodokļu jomā darbs notiek pie jaunu automātiskās informācijas apmaiņas instrumentu izstrādes (informācija par patiesā labuma guvējiem), kā arī esošo pilnveidošanas un vienveidīgas ieviešanas (Globālais standarts; apmaiņa ar starptautisko uzņēmumu grupas pārskatiem par katru valsti). Ņemot vērā to, ka šobrīd tiek vērtēta Globālā standarta ieviešana visās valstīs, tajā skaitā Latvijā, vienā no tuvākajām sanāksmēm (paredzēts 2017.gada decembrī) notiks diskusija par Globālā standarta ieviešanu Latvijā, ņemot vērā Latvijas sagatavoto pašnovērtējumu.

Saistībā ar informācijas apmaiņu un pakļaušanos nodokļu likumiem OECD Globālā foruma par caurskatāmību un informācijas apmaiņu nodokļu mērķiem ietvaros notika Latvijas ziņojuma 2. fāzes izvērtēšana. Latvija 2. fāzē saņēma “kopumā atbilst” vērtējumu, vienlaikus paredzot ieteikumu turpināt pilnveidot divpusējos un daudzpusējos informācijas apmaiņas mehānismus saskaņā ar OECD Globālā foruma par caurskatāmību un informācijas apmaiņu nodokļu jomā izstrādāto starptautisko standartu. Ieteikuma izpildē nozīmīgākie sasniegumi, paplašinot un uzlabojot Latvijas informācijas apmaiņas tīklu nodokļu mērķiem ar visiem attiecīgajiem partneriem un nodrošinot, lai tās visās nodibinātajās tiesiskajās attiecībās informācijas apmaiņa tiktu paredzēta saskaņā ar minēto standartu, ir šādi:

* 01.01.2016. stājās spēkā Latvijas Republikas valdības un Kataras Valsts valdības līgums par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem.
* 01.01.2017 stājās spēkā Latvijas Republikas valdības un Kipras Republikas valdības konvencija par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem.
* 01.01.2018 stāsies spēkā Latvijas Republikas un Japānas konvencija par nodokļu dubultās uzlikšanas attiecībā uz ienākuma nodokļiem, ļaunprātīgas izvairīšanās no nodokļu maksāšanas un nodokļu nemaksāšanas novēršanu un tās protokols. 20.09.2016 Ministru kabinetā atbalstīts Latvijas Republikas valdības un Vjetnamas Sociālistiskās Republikas valdības līgums par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem un tā protokols (gatavs parakstīšanai).
* 19.10.2016 stājās spēkā likums par Latvijas Republikas valdības un Ķīnas Tautas Republikas Honkongas īpašā administratīvā reģiona valdības līgumu par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem un tā protokolu.
* 30.05.2017 stājās spēkā likums par protokolu, ar kuru grozīta Latvijas Republikas valdības un Šveices Federālās Padomes 2002.gada 31.janvārī noslēgtā konvencija par nodokļu dubultās uzlikšanas novēršanu attiecībā uz ienākuma un kapitāla nodokļiem. Minētās konvencijas paredz paredzami svarīgas informācijas apmaiņu. Latvija turpina iekļaut OECD standartam atbilstošus informācijas apmaiņas noteikumus jaunajās nodokļu konvencijās.
* 19.01.2017 parafēta nodokļu konvencija ar Saūda Arābiju.

Attiecībā uz ieteikumu par informācijas pieejamības par ārvalstu trastu, ko pārvalda pilnvarotie - Latvijas rezidenti, dibinātājiem un labuma guvējiem uzraudzību, turpmākās darbības tiks izvērtētas Eiropas Komisijas 2016. gada 5. jūlija priekšlikuma, ar ko groza Direktīvu 2011/16/ES attiecībā uz nodokļu iestāžu piekļuvi informācijai par nelikumīgi iegūtu līdzekļu legalizācijas novēršanu, kontekstā. Saistībā ar iepriekš minētā Eiropas Komisijas priekšlikuma prasību ieviešanu 01.07.2017 stājās spēkā Ministru kabineta noteikumi Nr.186 “Kārtība, kādā kredītiestāde, krājaizdevu sabiedrība un maksājumu pakalpojumu sniedzējs sniedz informāciju kontu reģistram un kontu reģistra informācijas lietotāji saņem kontu reģistra informāciju”, kas paredz noteikumus informācijas sniegšanai un saņemšanai par bankas konta turētājiem.

Fiskālo lietu komisijas Īpašā darba grupā digitālās ekonomikas jautājumos apspriests darba grupas mandāts turpmākajam darbam līdz 2020.gadam, ņemot vērā to, ka vairākas BEPS projekta jomas (pastāvīgo pārstāvniecības definīcija, transfertcenas, PVN pārrobežu darījumos) to attīstība ietekmē nodokļu uzlikšanu digitālajā ekonomikā. Uzsāktas diskusijas par darba grupas starpziņojuma, kuru paredzēts prezentēt G20 sanāksmē 2018.gada aprīlī, saturu, izvērtējot risināmo jautājumu loku un darba grupas starpziņojumā iekļaujamos tematus.

**Finanšu tirgu komiteja**

Galvenie Finanšu tirgu komitejas sesijās izskatītie jautājumi, kuriem Latvijas pārstāvji pievērš pastiprinātu uzmanību un kas ir nozīmīgi finanšu tirgus politikas plānošanā:

* tendences nacionālajos un starptautiskajos finanšu tirgos un tā regulējumā;
* attīstība finanšu tehnoloģiju, digitalizācijas jomā;
* valsts garantijas finanšu sektoram.

Nākotnē plānots pievērst papildus uzmanību arī zaļo investīciju finansēšanas jautājumam.

Ņemot vērā OECD starptautiskās sadarbības ievirzi un tās lēmumu nesaistošo raksturu, dalības OECD vērtēšana nav raksturojama ar panāktiem lēmumiem, bet būtiski ir šādi ieguvumu:

* Diskusijā par ienākumus nenesošo kredītu (*NPL- Non-Performing Loans*) sloga risinājumiem globālā mērogā gūtas vērtīgas atziņas, kuras izmantojamas kā viens no daudziem apsvērumiem makroprudenciālās politikas veidošanā. Bijusi diskusija par uz IT tehnoloģijām bāzētām inovācijām finanšu jomā (*FinTech*), banku tirdzniecību savā vārdā (*Proprietary Trading*) vs. tirgus veidošanu (*Market Making*).
* Plašas labākās pieredzes un ekspertīzes apmaiņas iespējas – gan pie izdevības informējot citas valstis par veiksmīgiem risinājumiem Latvijā, tādējādi izceļot Latviju starptautiskā līmenī, gan arī gūstot noderīgus ieteikumus un informāciju finanšu pakalpojumu vides un tās stabilitātes veicināšanai Latvijā. Piemēram, OECD ir sniedzis Latvijas fondēto pensiju sistēmas darbībā vai tās uzraudzībā iesaistītām pusēm neatkarīgu ekspertu viedokli par iespējām pilnveidot Latvijas fondētās pensiju sistēmas ilgtspēju, kā arī izcēlis nesamērīgi augsto komisiju apmēru, kuru fondētās pensiju sistēmas fondu dalībnieki līdz šim maksā to pārvaldītājiem salīdzinājumā ar citām OECD valstīm.

Komitejas rekomendācijas Latvijai pastiprināti uzraudzīt kredītiestādes ar augstu ārvalstu klientu noguldījumu īpatsvaru izpildes statuss:

* Pasākumi, lai izpildītu rekomendāciju, kas nosaka Latvijai pastiprināti uzraudzīt kredītiestādes ar augstu ārvalstu klientu noguldījumu īpatsvaru, ir iekļauti Pasākumu plānā noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam, kā arī Finanšu sektora attīstības plāna 2017.–2019. gadam pasākumos.
* Stiprināts AML/CFT ietvars un stiprināta arī tā īstenošana, kā rezultātā visas kredītiestādes ir pakļautas stingrākām AML/CFT procedūrām. Tā rezultātā arī ārvalstu klientu noguldījumu īpatsvars minētā tirgus segmenta bankās 2016.gadā strauji kritās. Arī CRD/CRR ietvaros Finanšu un kapitāla tirgus komisija visaptveroši izvērtē kredītiestāžu riska līmeni un atbilstoši nepieciešamībai piemēro t.s. 2.pilāra individuālās prasības kredītiestādēm vai to grupām.
* Kopumā ārvalstu klientu noguldījumu atlikumi no 2015. gada beigām līdz 2017. gada jūnijam samazinājās par 4.1. mljrd.. eiro, un veido 28.9% no kopējiem kredītiestāžu aktīviem (2015. gada beigās – 38.9%).

**Apdrošināšanas un privāto pensiju komiteja**

Galvenie komitejas sesijās izskatītie jautājumi, kuriem Latvijas pārstāvji pievērš pastiprinātu uzmanību un kas ir nozīmīgi finanšu tirgus politikas plānošanā, ietver tendences apdrošināšanas tirgū un tā regulējumā, un tehnoloģijas un inovācijas apdrošināšanas sektorā. Nākotnē plānots pievērsties arī katastrofu riska finansēšanas un apdrošināšanas, patērētāju aizsardzības, finanšu izglītības, kā arī apdrošinātāju pārvaldības jautājumiem.

Saistībā ar OECD ekspertīzes izmantošanu rīcībpolitiku pilnveidei 2017. gada aprīlī OECD uzsāka visaptveroša Latvijas pensiju sistēmas izvērtējuma izstrādi sērijas *OECD Reviews of Pension Systems* ietvaros. Izvērtējuma mērķis ir izanalizēt Latvijas pensiju sistēmu, t.sk. valsts obligāto nefondēto pensiju shēmu, valsts fondēto pensiju shēmu, kā arī privāto brīvprātīgo pensiju shēmu, īpašu uzmanību pievēršot pensiju sistēmas finanšu ilgtspējai un pensiju pabalstu problemātikai. Izvērtējuma rezultātā OECD sniegs rekomendācijas, kas būs vērstas uz visu trīs pensiju sistēmas līmeņu pilnveidi. Pētījumu plānots pabeigt 2018.gada 1.ceturksnī, kad arī plānots Rīgā rīkot publisku pētījuma atvēršanas pasākumu.

**OECD Ekonomiskās politikas komiteja**

Ekonomiskās politikas komitejas galvenie darba kārtības jautājumi Latvijas dalības OECD pirmajā gadā bija šādi: pasaules un OECD valstu ekonomikā attīstība un perspektīvas, struktūrpolitiku ietekme uz izaugsmi, produktivitātes veicināšanas pasākumi un to ietekme uz produktivitātes izaugsmi, tirdzniecība, kā arī tika vērtēta OECD Nodarbinātības stratēģija.

Lai nodrošinātu Ekonomiskās politikas komitejas darbību, tās ietvaros ir izveidotas divas darba grupas: Makroekonomikas un strukturālās politikas analīzes darba grupa (Working Party No. 1 on Macroeconomic and Structural Policy Analysis) un Īstermiņa ekonomisko prognožu darba grupa (Working Group on Short-Term Economic Prospects). Makroekonomikas un strukturālās politikas analīzes darba grupas galvenie izskatāmie jautājumi ir šādi: ekonomiskā izaugsme, strukturālās reformas izaugsmes veicināšanai, strukturālo reformu kvantitatīvās ietekmes novērtēšana, investīcijas, produktivitāte, darba tirgus politika, ar vidi saistīto pasākumu ietekme uz izaugsmi, publiskās finanses u.c. Īstermiņa ekonomisko prognožu darba grupā darba kārtības jautājumi ir šādi: ekonomiskā situācija un izaugsmes perspektīvas un riski dažādos OECD reģionos un atsevišķās valstīs, Brexit, pasaules tirdzniecība un tekošā konta bilances, inflācija un algu dinamika.

Pašreiz OECD lielu vērību pievērš jautājumiem par produktivitāti, kuras izaugsmes vājināšanās ir aktuāla problēma globālā līmenī. Tā kā arī Latvijai šī tēma ir svarīga, FM regulāri analizē OECD pētījumus šajā jomā. Tāpat FM, izstrādājot tautsaimniecības izaugsmes prognozes, izmanto OECD globālās ekonomiskās attīstības vērtējumu un pasaules izaugsmes prognozes, kas sniedz padziļinātu informāciju par ārējās vides situāciju un tās izmaiņām. Kopš 2015. gada OECD veic izvērtējumu arī par Latviju, kā arī sagatavo Latvijas tautsaimniecības izaugsmes prognozes un rekomendācijas izaugsmes stiprināšanai, ko padziļināti vērtējam un par ko sniedzam komentārus. FM svarīgi ir arī OECD pētījumi un OECD dalībvalstu pieredze strukturālo reformu ieviešanas jomā, ko varam pārņemt un uz ko atsaukties, ieviešot reformas Latvijā.

**OECD Rūpniecības, inovāciju un uzņēmējdarbības komiteja**

OECD notiek ievērojams darbs, pētījumi un analīze pie divām lielām tēmām: globālās vērtību ķēdes un produktivitāte.

OECD izvirzīja priekšlikumu par Mazo un vidējo komersantu stratēģijas izstrādi. Viens no OECD stratēģijas mērķiem ir sekmēt plānoto dalībvalstu ministru diskusiju, kā arī sniegt apkopojošu informāciju par statusu mazo un vidējo komersantu jomā, kā arī priekšlikumus jautājumiem maziem un vidējiem komersantiem un ieguldījuma sekmēšanai iekļaujošai izaugsmei, jo mazo un vidējo komersantu sekmīgai dalībai globālajā izaugsmē un digitalizācijā liela nozīme ir gan prasmēm, gan uzņēmējdarbības videi, gan finansējumam.

**Tirdzniecības komiteja**

OECD Tirdzniecības komitejas darba mērķi ir tematiskās politikas fokuss, tostarp par strīdīgiem tematiem, tirdzniecības sarunu atbalstam; veicināt efektīvu politikas dialogu vecāko amatpersonu starpā un nodrošināt praktiskas pieredzes apmaiņu nacionālā un starptautiskā līmenī un ekonomiska un politiska rakstura informāciju un analīzi; kā arī īstenot efektīvu komunikācijas plānu, kas orientēts uz valdības amatpersonām un noteiktām sabiedrības daļām, lai uzlabotu komitejas darba redzamību un ietekmi uz rīcībpolitiku.

Komitejas dienaskārtību veido pēdējos gados starptautiskajā tirdzniecībā aktuāli jautājumi. Komitejas 2017. un 2018. gada darba prioritātes ir labāk atspoguļot sakarību starp tirdzniecību un ieguldījumiem, tirdzniecību, globālām vērtību ķēdēm un digitālo ekonomiku; tirdzniecību un plašāku ekonomikas un strukturālo politiku, īpaši attiecībā uz pakalpojumu sektoru. Daudz lielāka uzmanība tiks pievērsta sadarbībai ar citām OECD komitejām, lai sniegtu ieguldījumu to darbā no tirdzniecības politikas viedokļa, kā arī izmantotu citu komiteju pieredzi jautājumos, kas skar tirdzniecības politiku. Jau šobrīd stiprināta sadarbība ar Lauksaimniecības komiteju, Vides politikas komiteju, Regulatīvās politikas komiteju. Komiteja ir atbalstījusi un arī turpinās atbalstīt tirdzniecības sarunu procesus. Īpaša prioritāte ir ciešāka sadarbība ar valstu valdībām un biznesa aprindām, jo īpaši tādās jomās kā komunikācija un informācijas izplatīšana par politikas rezultātiem.

Tematiski turpmāko divu gadu laikā komitejas pievērsīs uzmanību tirdzniecības liberalizācijai, skaidrojot ieguvumus no daudzpusējas, vairākpusējas un reģionālas tirgu atvēršanas – OECD METRO modelis tirdzniecības ierobežojumu kvantitatīvai novērtēšanai, globālo vērtību ķēžu jautājumi (tirdzniecības pievienotās vērtības datubāze TiVA) un mazo un vidējo komersantu iesaiste starptautiskajā tirdzniecībā. Attiecībā uz tirdzniecības un ilgtspējīgas attīstības jautājumiem, komiteja analizēs tirdzniecības veicināšanas pasākumus, ņemot vērā PTO Tirdzniecības vecināšanas nolīguma stāšanos spēkā, izmantojot OECD Tirdzniecības veicināšanas indikatorus (TFIs). Tiks sagatavots arī ziņojums par palīdzību tirdzniecībai (*Aid for Trade*). Pakalpojumu tirdzniecības jomā tiek turpināti pētījumi par pakalpojumu tirdzniecības ierobežošanas indeksu STRI un pakalpojumu sektora reformu ieguvumiem. Visbeidzot, komiteja turpina vērtēt tirdzniecības sasaisti ar nacionālajām rīcībpolitikām, lai ar tirdzniecības palīdzību sekmētu iekļaujošu izaugsmi, darbavietu radīšanu, ieguldījumus un inovāciju. Šajos jautājumos darbs tiek fokusēts uz digitālās ekonomikas jautājumiem, starptautisko regulatoru sadarbību, izejmateriālu pieejamību, vides politikas un tirdzniecības sasaisti.

Latvijas prioritātes darbam Tirdzniecības komitejā.

Pašreizējā protekcionisma un norobežošanās tendenču laikā, izmantojot komitejas ekspertīzi, ir svarīgi popularizēt brīvās tirdzniecības principus pasaulē. Ir būtiski aktīvāki un sabiedrībai pieejamāki skaidrojumi par tirdzniecības sniegtajiem ieguvumiem, tāpēc OECD ir jāturpina uzsāktais darbs pie komunikācijas uzlabošanas šajā jomā, papildus analizējot arī neapmierinātības ar tirdzniecības liberalizāciju iemeslus.

Komitejas pieredze, pētījumi un ekspertīze ir noderīga arī formulējot Latvijas intereses un nostājas ES tirdzniecības politikas jautājumos. Latviju īpaši interesējošie jautājumi ir globālās vērtību ķēdes, mazo un vidējo komersantu iesaiste starptautiskajā tirdzniecībā, e-komercija un pakalpojumu tirdzniecība, izejvielu pieejamība, kā arī tirdzniecības politikas komunikācijas jautājumi.

**Eksporta kredītu darba grupa**

Dalība šajā darba grupā Latvijai ir būtiska, jo nodrošina iespēju iesaistīties diskusijās, lai būtu iespējams īstenot nacionālo politiku eksporta kredītu jomā uz līdzvērtīgiem nosacījumiem visās OECD dalībvalstīs. Tā rezultātā ir iespējams Latvijas komersantiem piedāvāt līdzvērtīgus nosacījumus un konkurētspējas apstākļus to eksporta darījumiem globālajos eksporta tirgos, kas Latvijas tautsaimniecības attīstībai ir ļoti būtiski.

Latvijā ir uzsākts darbs pie vidēja un ilgtermiņa eksporta kredīta instrumenta īstenošanas atbilstoši 2017.gada 30.maijā apstiprinātajiem Ministru kabineta noteikumiem Nr.290 ,,Vidēja un ilgtermiņa eksporta kredīta garantiju izsniegšanas noteikumi saimnieciskās darbības veicējiem”, kuru ietvaros pirmie darījumi komersantu eksporta darījumu risku apdrošināšanai plānoti 2017.gada pēdējā ceturksnī.

Ņemot vērā iepriekš minēto un faktu, ka Latvija eksporta kredītu darījumus un saistītās aktivitātes ievieš stingri saskaņā ar OECD noteikto vienošanos, Latvijai aktīvi jāseko līdzi notiekošajām diskusijām OECD darba grupās, lai nepieciešamības gadījumā varētu attiecīgi precizēt Latvijas normatīvo aktu regulējumu.

**Patērētāju aizsardzības politikas komiteja**

Lai nodrošinātu Latvijas normatīvo aktu patērētāju tiesību aizsardzības jomā atbilstību OECD juridiskajiem instrumentiem, veikti grozījumi normatīvajos aktos, un 2016.gadā ieviesta jauna patērētāju individuālo strīdu izskatīšanas kārtība. Lai nodrošinātu ātru un efektīvu patērētāju ārpustiesas strīdu izskatīšanas kārtību, kā to paredz atteicīgā rekomendācija (*Recommendation of the Council on Consumer Dispute Resolution and Redress*), patērētāju individuālo strīdu izskatīšana nodota ārpustiesas strīdu izskatītājiem. Jaunās sistēmas ieviešana uzsākta 2016.gadā, kuras ietvaros Patērētāju tiesību aizsardzības centrs nodrošinājis patērētāju ārpustiesas strīdu risinātāju izvērtēšanu likumā noteiktajām prasībām un iekļaušanu patērētāju ārpustiesas strīdu risinātāju sarakstā. Pie Patērētāju tiesību aizsardzības centra izveidota Patērētāju strīdu risināšanas komisija – patērētāju ārpustiesas strīdu risinātājs, kas darbojas jomās, kurās nav izveidoti citi ārpustiesas strīdu risinātāji. Komisija ir neatkarīga koleģiāla lēmējinstitūcija, kuras sastāvā ir priekšsēdētājs un vienādā skaitā patērētāju un komersantu interešu pārstāvji. Komisijas lēmuma nepildīšanas gadījumā informācija par komersantu var tikt iekļauta t.s. “melnajā sarakstā”.

Komitejas sēdēs apspriesti arī šādi Latvijas patērētāju tiesību aizsardzības sfērā aktuāli jautājumi:

* Privātpersonu savstarpējie darījumi *(Peer to Peer*) platformu jautājumi. Komitejas darbā tiek apskatīta gan dalībvalstu pieredze platformu regulēšanā, gan sniegta informācija par dažādiem pētījumiem un aptaujām. Ņemot vērā, ka Latvijā pašlaik notiek iepriekš minēto platformu regulējošo normatīvo aktu izstrāde, šāda veida pētījumi ir ļoti nepieciešami un iegūtā informācijā tiek izmantota ikdienas uzraudzības un normatīvo aktu izstrādes darbā.
* E-komercijas rekomendācija. 2016.gada 24.martā tika apstiprināta jauna OECD rekomendācija par e-komerciju. Tā nosaka galvenos principus labai e-komercijas videi. Izmantojot to, sniegtas prezentācijas Latvijas tiešsaistes komersantiem, informējot par labu biznesa praksi un patērētāju tiesībām. Tajā ietvertie principi ir lielisks pamats normatīvo aktu sagatavošanas procesā. 2017.gada aprīļa sanāksmē tika apspriesta e-komercijas vadlīniju ieviešana. Notika informācijas apmaiņa par pilnvarām un praksēm dalībvalstīs, kā rīkoties pārrobežu e-komercijas pārkāpumu gadījumos, lai tos efektīvi novērstu. Iegūtā informācija tiek izmantota Patērētāju tiesību aizsardzības centra ikdienas darbā, kā arī strādājot pie normatīvo aktu projektiem, tai skaitā par mājas lapu aizvēršanas iespējām un citu elektronisko līdzekļu apturēšanas iespējām, ņemot vērā, ka tieši e komercija ir uzņēmējdarbības joma, kas attīstās visstraujāk.
* Uzvedības ekonomika un publiskā politika. Viena no OECD prioritātēm pašlaik ir darbs pie uzvedības ekonomikas dažādu aspektu ietekmes pētīšana un analīze. Komitejas darba ietvaros tiek apskatītas dažādu valstu pieredzes uzvedības ekonomikas zinātnes izmantošanā, kā arī apskatīti dažādi pētījumi un zinātniskie darbi. Visa minētā informācija ir ļoti noderīga gan ministriju darbā, izstrādājot normatīvos aktus, gan Patērētāju tiesību aizsardzības centra darbā, izvēloties atbilstošākās uzraudzības un informēšanas metodes. 2017.gadā ir izdots ziņojums, kur apkopota pieredze no visas pasaules, par patērētāju uzvedības modeļiem, ko var izmanot ikdienas uzraudzības darbā, kā arī normatīvo aktu sagatavošanas procesā. 2017.gada maijā OECD organizēja konferenci par uzvedības ekonomikas jautājumiem, īpašu uzmanību pievēršot bikstīšanas (nudging) paņēmienu atbildīgai izmantošanai, ietekmējot dažādu sabiedrības grupu uzvedību un tādējādi – rīcību. Šajā konferencē piedalījās arī Patērētāju tiesību aizsardzības centra pārstāvji, lai izprastu patērētāju uzvedības principus, kā arī ietekmes metodes, šīs zināšanas pielietojot gan uzraudzības, gan patērētāju un komersantu informēšanas darbībās.
* Dalība Preču drošuma darba grupā, kuras ietvaros tiek apspriestas labākās tirgus uzraudzības prakses, konkrēti preču un pakalpojumu drošuma problēmgadījumi, kā arī tiešsaistes tirdzniecības radītie izaicinājumi preču drošumam. Latvija katru gadu piedalās arī kopēji organizētajās informēšanas kampaņās, tai skaitā:
* kampaņa par podziņbaterijām, informējot par to riskiem un aicinot vecākus nodrošināt to nepieejamību bērniem (2014. gadā);
* kampaņa par mazgāšanas kapsulām (2015.gadā);
* kampaņa par žalūzijām un to radītajiem nožņaugšanas riskiem bērniem (2016.gadā).

Turpmākās prioritātes Patērētāju aizsardzības politikas komitejā:

* Digitālā ekonomika un patērētāju interešu aizsardzība tiešsaistē;
* Drošu un atbilstošu preču nodrošināšana patērētājiem (2017.gada 6.-10. novembrī Patērētāju tiesību aizsardzības centrs piedalīsies OECD Preču drošuma darba grupas organizētajā starptautiskājā informēšanas kampaņā, kuras galvenā tēma būs “Mēbeļu apgāšanās riski. Kā pasargāt bērnus?!”);
* Alternatīvu patērētāju strīdu izskatīšanas mehānisma attīstība.

Pārskata periodā sagatavota un apstiprināta pozīcija par jaunu komitejas kompetencē esošu instrumentu *- Draft Recommendation of the Council on Consumer Protection in E- Commerce*.

**OECD Konkurences komiteja**

Konkurences padomes sniegtais ieguldījums 2016. un 2017.gada komitejas un tās darba grupu sesijās: par aizliedzošo vai lēmumu ar saistošajiem noteikumiem praksi apvienošanās lietās; lojalitātes atlaižu vērtēšanas prakse dominējošā stāvokļa lietās; citu publisko interešu (bez konkurences politikas) vērtēšana apvienošanās lietās; problēmjautājumi, kas saistīti ar konkurences tiesībām preču pēcpārdošanas (apkalpošanas, remonta) tirgos; metodoloģija prakses tirgus uzraudzībās.

Tāpat 2016. un 2017.gada konkurences komitejas sesijās apriesti digitālās ekonomikas jautājumi, kas saistīti ar jaunu digitālo risinājumu pieejamību, to ietekmi uz konkurenci tirgos, apvienošanās regulējuma un konkurences pārkāpuma regulējuma piemērošanas un pilnveidošanas aspekti, riski, kas attiecas uz tirgus varas veidošanos dažādos tirgos, kur tiek attīstīti jauni, un izmaiņas klasiskos tirgos būtiski ietekmējoši (*disruptive*) pakalpojumi, kā arī par konkurence veicināšanas un administratīvo barjeru mazināšanas nozīmi jaunu digitālo pakalpojumu attīstībā.

2016.gada decembra OECD Konkurences komitejas organizētajā Konkurences Globālā Forumā *(Global Competition Forum)*, kas notiek reizi gadā Konkurences komiteju organizēto sesiju ietvarā un kur tiek apriesti plašāki konkurences politikas piemērošanas jautājumi, Latvija sagatavoja kontribūciju par konkurences iestāžu neatkarības praktisko problēmjautājumu un prezentēja to. Tāpat piedalījās diskusijās par citiem konkurences politikas jautājumiem (sankcijas konkurences tiesībās, konkurence tiesību attīstība un cilvēktiesības, tirgus uzraudzību loma konkurences veicināšanā).

2017.gada decembrī notiks kārtējais Konkurences Globālais forums, kur tiks apspriesti jautājumi, kas saistīti ar mazo valstu pieredzi konkurences tiesību attīstībā, konkurenci sektoros, kur darbojas publiskie uzņēmumi, iestāžu sadarbību ar tiesām un citiem jautājumiem.

Konkurences komitejas un tās darba grupu plānotie skatāmie nākotnes jautājumi saistīti ar diskusijām par konkurences pārkāpumu (aizliegto vienošanos un dominējoša stāvokļa ļaunprātīgu izmatošanas) un apvienošanās regulējuma likumdošanas, tās piemērošanas prakses dažādiem aspektiem OECD dalībvalstīs un citās valstīs, pierādījumu iegūšanas un datu ekonomiskās analīzes metodēm konkurences lietās, konkurences vecināšanas *(advoacy)* jautājumiem. Piemēram, tādi jautājumi kā automātisku atbrīvojumu/izņēmumu (*safe harbour)* kritēriju piemērošanas prakse dažādu valstu konkurences tiesībās, uzņēmumu īpašumtiesību pārklāšanās starp konkurentiem dažādos tirgos un tās iespējamā ietekme, sloga mazināšana apvienošanās paziņošanā nacionālā līmenī (nacionālo regulējumu kritēriju apzināšana un starptautiskās labākās prakses pilnveidošana), karteļu atklāšana (skrīninga un datu iegūšanas metodes), sadarbība ar finanšu tirgus regulatoriem finanšu jomas regulējuma pārskatīšanā.

**Digitālās ekonomikas politikas komiteja**

Dalība OECD ir sniegusi noderīgas idejas un labās prakses piemērus Latvijas informācijas sabiedrības politikas ieviešanas pilnveidošanai. Ievērojot digitālo tehnoloģiju straujo attīstību, OECD ieguldītie resursi digitālās jomas izpētē, analīzē un plānošanā ir neaizstājami. OECD sniegtie ieteikumi dod iespējas paskatīties uz dažādām nacionālām aktivitātēm horizontālā griezumā. Latvijā līdz šim nav veikti pārnozaru digitālās jomas ietekmes izvērtējumi. Strauji augošā digitālā joma sniedz iespējas, kas var sekmēt gudru attīstību, un OECD tam dod unikālu pieredzi un prakses apmaiņas iespējas.

Tāpat dalība OECD rīkotajos pasākumos (piemēram, dalība Forumā, eLeader) ir sniegusi iespēju iepazīties un dalīties pieredzē ar dažādu valstu digitālās jomas speciālistiem, kas ir nozīmīgi Latvijai kā jaunai OECD dalībvalstij.

VARAM līdzdarbojas OECD digitālajā projektā OECD *Going digital*, kura mērķis ir izveidot ietvaru, lai nākotnē palīdzētu veidot digitālās transformācijas valstīs, un kas ir būtisks sabiedrībai, lai integrētos straujajā digitālās vides attīstībā. Latvijai minētā dalība sniedz pieredzi un iespējas iegūt analīzi par pārnozaru horizontālām ietekmēm uz / no digitālās vides.

Prioritārie virzieni sadarbībai ar komiteju ir digitālo jautājumu horizontālie projekti (izvērtējums par digitālās jomas ietekmi nozarēs); digitālās transformācijas jautājumi; digitālās drošības jautājumi; digitālo prasmju attīstība; datos virzītas ekonomikas attīstība un datu inovācijas.

**Vides politikas komiteja**

VARAM un līdzatbildīgo iestāžu dalība OECD Vides politikas komitejā ir nodrošinājusi starptautiskās pieredzes un zināšanu iegūšanu labākai vides rīcībpolitikas veidošanai Latvijā. Darba grupu ietvaros ir papildinātas zināšanas par OECD darbības virzieniem, kas ļauj labāk integrēt vides un citu sektoru politikas tādās jomās kā investīcijas, ķīmisko vielu pārvaldība, kā arī par tādu Latvijā nepietiekami izmantotu pārvaldība instrumentu labāku izmantošanu vides mērķu īstenošanai kā telpiskā plānošana, modelēšana, izmaksu-ieguvumu analīze un uzvedības zinātnes pētījumi.

Iegūtā izpratne par pasaules progresīvāko valstu pieejām vides aizsardzības un zaļās izaugsmes veicināšanā ir ļāvusi atsevišķas inovācijas ieviest arī Latvijas politikā. Ir pārskatīta vides nodokļu politika un risinājumi atkritumu pārvaldības sektorā. Turpmākā pieredzes pārņemšana ir saistīta ar aprites un resursu efektivitātes politiku pilnveidošanu.

Saistībā ar OECD turpmāko pētījumu plānošanu oficiāli piedāvāta Latvija kā pētījuma objekts saistībā ar pārejas uz oglekļa mazietilpīgu attīstību nodrošināšanu. Iegūta aktuālākā informācija par valstu pasākumiem pārejā uz oglekļa mazietilpīgu attīstību, t.sk. darbu ar finanšu institūcijām.

Tāpat dalība OECD rīkotajos pasākumos ir sniegusi iespēju iepazīties un dalīties pieredzē ar dažādu valstu pilsētvides speciālistiem, kas ir nozīmīgi Latvijai kā jaunai OECD dalībvalstij ar augošu ekonomiku un mainīgu pilsētvidi. Izplešoties pilsētām un pieaugot iedzīvotāju skaitam pilsētās, ir gaidāmas strukturālas pārmaiņas, kuru vadīšanai ir vērtīgi apgūt citu valstu pieredzi, īpaši par klimata pārmaiņu, piesārņojuma un ekonomiskās attīstības radīto seku integrāciju.

Novērtējot Latvijas kompetenci un potenciālo pienesumu OECD darba pilnveidošanā, divi VARAM pārstāvji ir ievēlēti Vides politikas komitejas darba grupu birojos. 2017.gadā Darba grupas par klimatu, investīcijām un attīstību biroja priekšsēdētaja vietnieka pienākumus pildīja Klimata pārmaiņu departamenta direktore Ilze Prūse, viņa ir pārvēlēta arī uz 2018.gadu, savukārt Vides sniegumu darba grupas vadībā 2018.gadā ir ievēlēta valsts sekretāra vietniece vides aizsardzības jautājumos Alda Ozola.

**Ķimikāliju komiteja**

Turpmākajā ķīmisko vielu pārvaldības politikas attīstībā noderīgi komitejas secinājumi par noteiktām nozares jomām un to attīstības tendencēm, piemēram, nanomateriāli/nanotehnoloģijas, nelegālās ķīmisko vielu aprites novēršanu (piemēram, pesticīdu joma), kā arī OECD politikas plānošanas rīki un citu dalībvalstu pieredze.

Iesaiste aktuālajos OECD Padomes rekomendāciju pārskatīšanas/izstrādāšanas procesos, nodrošina Latvijas nacionālā nozares regulējuma un īstenošanas prakses atbilstību. Plānojot Latvijas vides pārskata *(Environmental Review)* sagatavošanu, būtiski, ka pārskata periodā Ķimikāliju komiteja izskatīja un vienojās par ķīmisko vielu pārvaldības sadaļas struktūru un tajā iekļaujamo informāciju. Tādējādi Latvija varēs nodrošināt efektīvu vides pārskata par ķīmisko vielu pārvaldības sadaļas izstrādes procesu un atbilstīgas informācijas sagatavošanu.

Latvija OECD ietvaros ir stiprinājusi savu kapacitāti starptautiskajā ķīmisko vielu pārvaldībā (SAICM). Galvenās atziņas un labākā OECD dalībvalstu prakse tika izmantota sagatavojot pārskatu “Par ķīmisko vielu pārvaldību Latvijā un ieteikumi turpmākajai attīstībai”.

**Reģionālās politikas komiteja**

Dalība OECD Reģionālās attīstības komitejā Latvijai nodrošinājusi iespējas apmainīties ar labo praksi tādās jomās kā ekonomiskās izaugsmes veicināšana reģionos, t.sk. inovatīvi pārvaldes risinājumi, atbalsta instrumenti, kapacitātes celšana vietējo pašvaldību un reģionu speciālistiem ilgtspējīgas teritoriju attīstības plānošanā un īstenošanā, kā arī teritoriju attīstības analīze, monitorings, datu pieejamība.

Minētā pieredze un citu valstu labā prakse tiek izmantota, veicot Reģionālās politikas pamatnostādņu 2013.-2019.gadam vidusposma izvērtēšanu, kā arī definējot reģionālās politikas uzstādījumus pēc 2020.gada.

Dalība OECD LEED sanāksmēs Latvijai nodrošinājusi iespēju apmainīties ar labo praksi attiecībā uz ekonomikas veicināšanu reģionālajā un vietējā līmenī, nodarbinātības stimulēšanu, kapacitātes stiprināšanu, lai veicinātu uzņēmējdarbības attīstību un nodarbinātības pieaugumu pašvaldībās.

**Publiskās pārvaldības komiteja**

Kopš Latvija kļuva par pilntiesīgu OECD dalībvalsti, Valsts kanceleja strādājusi, lai efektīvi un pastāvīgi nodrošinātu Latvijas interešu pārstāvību OECD Publiskās pārvaldības komitejā, aicinot arī citas kompetentās institūcijas sadarboties. Nodrošināta Latvijas dalība Publiskās pārvaldības komitejas sēdes un dažādās šīs un komitejas iniciatīvās. Valsts kanceleja ir OECD Publiskā sektora inovāciju observatorijas[[9]](#footnote-9) Nacionālais kontaktpunkts. Latvija piedalās OECD Augstāko amatpersonu tīklā godprātības jautājumos (*Working Party of Senior Public Integrity Officials - SPIO*). Latvija bija pārstāvēta OECD Atvērtās pārvaldības forumā, forumā 2017 *Bridging divides* un konferencē “Labāka pārvaldība, veidojot pierādījumos balstītu politiku”. Latvijas eksperti piedalās OECD darba grupā valsts pārvaldes cilvēkresursu pārvaldības jautājumos, kas strādā pie jaunas OECD rekomendācijas šajā jomā.

Minētajos formātos un ikdienā sadarbojoties ar OECD sekretariātu, Valsts kanceleja sniedz informāciju par Latviju un labās prakses piemēriem, tādejādi veicinot Latvijas aktīvu dalību OECD un atpazīstamību. Sniegta informācija par Latviju OECD pētījumiem par valsts pārvaldes iestādēs nodarbināto atalgojumu un sastāvu, kritisko risku pārvaldību, konsultatīvo mehānismu lomu politiku izstrādē, godprātīgumu valsts pārvaldē, valdības centra struktūru un funkcijām. Rezultātā, informācija par Latviju iekļauta, piemēram, 2017. gada jūlijā publicētajā pētījumā “Government at a Glance 2017”[[10]](#footnote-10).

SPIO ietvaros OECD dalībvalstu interesi izraisīja KNAB sadarbībā ar Valsts izglītības satura centru izstrādātie pretkorupcijas mācību materiāli skolēniem, kas, kā labās prakses piemērs, tika nodoti Francijas kolēģiem līdzīgas mācību programmas izstrādei.

Valsts kanceleja ir ierosinājusi kā Latvijas labās prakses piemērus iekļaut OECD pētījumā 2016. gadā uzsākto Augstākā līmeņa vadītāju attīstības programmu un Reemigrācijas atbalsta pasākuma plāna ietvaros īstenoto stažieru programmu jauniešiem “Darbs valsts pārvaldē”.

OECD noteiktās prasības un pētījumi tiek izmantoti Valsts kancelejas darbā. Piemēram, šobrīd Valsts kanceleja izstrādā Latvijas Trešo nacionālo atvērtās pārvaldības rīcības plānu, kur, nosakot mērķus un pasākumus, izmantoti četri OECD instrumenti (OECD padomes rekomendācijas par lobēšanas atklātumu, publiskajiem iepirkumiem un godprātību un valsts kapitālsabiedrību pārvaldības vadlīnijas) un iekļauts pasākums izvērtēt sabiedrības līdzdalības valsts institūciju darbā atbilstību OECD prasībām. Arī gatavojot likumprojektu “Trauksmes cēlēju aizsardzības likums”, plaši tiek izmantoti OECD juridiskie instrumenti, rekomendācijas Latvijai iestāšanās procesā un OECD pētījumus.

Turpmākās Latvijas prioritātes Publiskās pārvaldības komitejas ietvaros ir valsts pārvaldes darba efektivitāte un produktivitāte, efektīva cilvēkresursu pārvaldība, tajā skaitā spējas, kompetences un līderība, valsts pārvaldē, digitalizācija un atvērtā pārvaldība. Citas svarīgas tēmas ir valsts sektora inovācijas, godprātība (*integrity*) un uz pierādījumiem balstīta lēmumu pieņemšana (*evidence-based policy making*). Valsts kanceleja vēlas veicināt citu Latvijas valsts institūciju izpratni par Publiskās pārvaldības komitejas darbu, OECD instrumentiem un labās prakses pārņemšanas iespējām šajā jomā.

**Regulatīvās politikas komiteja**

Valsts kanceleja strādājusi, lai efektīvi un pastāvīgi nodrošinātu Latvijas interešu pārstāvību Regulatīvās politikas komitejā. Svarīgākie pasākumi, kuros nodrošināta Latvijas dalība bija Regulatīvās politikas komitejas sēdes un 9. OECD konferencē par regulatīvās politikas kvalitātes.

Valsts kanceleja OECD sagatavoja informāciju par Nevalstisko organizāciju un Ministru kabineta sadarbības memoranda īstenošanas padomi, kas ir viens no 19 labās prakses piemēriem OECD datu bāzē par sabiedrības līdzdalību tiesiskā regulējuma izstrādē (*OECD Pilot Database on Stakeholder Engagement in Regulatory Policy*).[[11]](#footnote-11) OECD informācijā par datubāzi teikts, ka tajā apkopoti labās prakses piemēri par 2012.gada OECD padomes rekomendācijas par regulatīvo politiku un pārvaldību ieviešanu.

Gan 2016.gadā, gan 2017.gadā sniegtas atbildes uz ikgadējo aptaujas anketu par regulatīvās politikas rādītājiem un 2017.gadā arī par iestādēm, kas atbild par regulatīvās politikas uzraudzību.

2017. gadā Latvija iesaistījusies Regulatīvas veiktspējas izvērtējuma uzraudzības grupā (*OECD Steering group on Measuring Regulatory Performance*).

Komitejas ietvaros prioritātes ir regulatīvās politikas kvalitāte, tiesību aktu ietekmes izvērtēšana un sabiedrības līdzdalība.

**Veselības komiteja**

21.09.2016. notika ar Ministru prezidenta līdzdalību VM organizētā konference „Veselības aprūpes sistēma Latvijā – strukturālās reformas un finansēšanas modeļi”, kurā OECD un Pasaules Veselības organizācijas pārstāvji sniedza savu redzējumu par veselības aprūpes sistēmu un finansēšanu Latvijā. Konceptuālais ziņojums "Par Latvijas veselības aprūpes finansēšanas modeļa maiņu" tika pieņemts Ministru kabineta 11.10.2016. sēdē, kā rezultātā konceptuāli tika atbalstīta valsts universālā obligātā veselības apdrošināšanas ieviešana no valsts budžeta.

Ziņojuma par Ekonomisko attīstību Latvijā neliela sadaļa tiek veltīta arī veselībai. Pēc misijas VM aktīvi komunicēja ar OECD ekspertiem, sniedzot viedokli un statistisko informāciju. Ziņojums satur rekomendācijas arī veselības jomā.

Tādējādi ārējie eksperti sniedz pozitīvu ieguldījumu veselības reformas īstenošanas procesā.

Profilakses ekonomikas ekspertu grupā iegūtā informācija un pieredze tiek izmantota sabiedrības veselības veicināšanas ekspertu darbā, plānojot un īstenojot pasākumus veselīga dzīvesveida, tai skaitā veselīga uztura un fizisko aktivitāšu veicināšanas jautājumos. Piemēram, informācija par veselīga uztura jautājumiem tika izmantota, veicot grozījumu Ministru kabineta 2012.gada 13.marta noteikumos Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”, kas attiecas uz uztura normām izglītības un ārstniecības iestādēs, ilgstošas sociālās aprūpes un rehabilitācijas institūcijās.

Veselības aprūpes kvalitātes indikatoru ekspertu grupas ietvaros tiek apkopoti dati par kvalitātes un rezultātu indikatoriem 2500 slimnīcām no 15 valstīm, t.sk. no Latvijas. Kvalitātes indikatoru izvērtējums, kā arī ekspertu grupas darbā iegūtā informācija un zināšanas tiks izmantotas veselības aprūpes pakalpojumu kvalitātes attīstības procesā veselības reformas ietvaros, ņemot vērā, ka veselības aprūpes pakalpojumu kvalitātes pilnveidošana ir viens no veselības aprūpes reformas rīcības virzieniem.

OECD Veselības komitejas 21. sesijā un divpusējās sarunās ar OECD pārstāvjiem tika diskutēts un panākta vienošanās par turpmākajiem soļiem attiecībā uz Latvijas pēciestāšanās ziņojuma par OECD rekomendāciju ieviešanu sagatavošanai. Kā viena no tēmām tika piedāvāts pārskats par nelietderīgu izdevumu mazināšanu, tajā iekļaujot tādas Latvijai svarīgas tēmas kā finansēšanas modelis, veselības aprūpes pakalpojuma groza noteikšana utt. Minētā tēma atbilstu OECD iestāšanās ziņojumā izteiktajām rekomendācijām Latvijai.

**OECD Statistikas un statistikas politikas komiteja**

Centrālā statistikas pārvalde turpināja piedalīties OECD darba grupu un komiteju darbā par statistikas metodoloģijas aktuāliem jautājumiem, daloties pieredzē un labākajās praksēs ar OECD dalībvalstu ekspertiem jaunu, inovatīvu statistisko metožu izstrādē un pielietošanā. Centrālā statistikas pārvalde turpina datu sniegšanu pēc nepieciešamības un pēc iespējas pilnīgā apjomā un detalizācijā OECDpētījumu un publikāciju vajadzībām, lai statistiskie dati par Latviju sniegtu informāciju par sociālajiem un ekonomiskajiem procesiem, to izmaiņām un prognozēm, kas būtu noderīgi, plānojot Latvijas sociāli ekonomisko procesu attīstību.

OECD Statistikas direktorāta izteiktās rekomendācijas statistikas jomā uzskatāmas drīzāk par ieteikumiem Latvijas prakses statistikas jomā tālākai saskaņošanai ar OECD praksi, kuri kopumā saskan ar vispārējiem attīstības virzieniem Eiropas Statistikas Sistēmā un Centrālās statistikas pārvaldes plānotajiem attīstības darbiem.

Latvijas progresa ziņojumā statistikas jomā, kas iesniedzams 2018.gadā, OECD Statistikas direktorāts sagaida aprakstu par līdz tam brīdim paveikto un sasniegto progresu Latvijas prakses tālākā saskaņošanā ar OECD praksi.

Statistikas jomā Centrālajai statistikas pārvaldei ir saistoša OECD Padomes rekomendācija par labo praksi statistikas jomā. Izteiktās 12 rekomendācijas atbilst Apvienoto Nāciju Organizācijas Oficiālās statistikas pamatprincipiem un Eiropas Statistikas Prakses kodeksam, kas jau tiek ievēroti statistikas jomā. Paredzēts, ka trīs gadu laikā pēc rekomendācijas pieņemšanas, tātad, 2018.gadā, komiteja sagatavos izvērtējuma ziņojumu par rekomendācijas ieviešanas gaitu, kas būs balstīts uz individuāliem valstu izvērtējumiem. Vienlaikus noteikts, ka Eiropas Statistikas sistēmas valstīs, kurās veikts izvērtējums detalizētās ekspertīzes vizītes ietvaros, šī izvērtējuma rezultāti tiks izmantoti par pamatu Komitejas ziņojumam. Latvijas gadījumā detalizētā ekspertīze Eiropas Statistikas sistēmas ietvaros veikta 2015.gadā, un papildus individuāls izvērtējums OECD vajadzībām nav nepieciešams.

**Zivsaimniecības komiteja**

2016. gadā ZM pārstāvji ir piedalījušies divās OECD Zivsaimniecības komitejas sanāksmēs. Šajās sanāksmēs ir būtiski tas, ka piedalās arī Eiropas Komisijas pārstāvji, aizstāvot kopējo Eiropas Savienības dalībvalstu viedokli un cenšoties nodrošināt OECD lēmumu atbilstību Kopējās zivsaimniecības politikas principiem un prasībām.

Attiecībā uz 2016. gadā veikto akvakultūras licencēšanas efektivitātes izvērtēšanu komiteja veica valstu sniegto aptaujas anketas datu analīzi un nonāca pie galvenajiem secinājumiem – svarīgs ir atbalsts mazajiem un vidējiem uzņēmējiem, administratīvā sloga mazināšana, ilgtspējas nodrošināšana, videi draudzīga audzēšana u.tml. Salīdzinoši ar citām valstīm Latvijai šajā jomā nav ieviesta licencēšana un ir neliels administratīvais slogs, turklāt liela dala šo ieteikumu saskan ar esošajām Akvakultūras daudzgadu stratēģiskajām pamatnostādnēm 2014.–2020. gadam.

Līdzīgi kā pērn arī šogad tika gatavota informācija Zivsaimniecības apskatam (izdod ik pa 2 gadiem), kurā tika iekļauti statistikas dati dažādos griezumos, kā arī situācijas apraksti dalībvalstī.

Iepriekšminētie OECD gatavotie ziņojumi un pārskati tiek izmantoti stratēģiskās plānošanas darbā, kā arī situācijas analīzē.

Turpmākās prioritātes komitejas ietvaros:

* Kopā ar citām dalībvalstīm, piedalīties Zivsaimniecības komitejas stratēģijas izstrādē 2019-2020. gadam;
* Nelegālas, neregulētas un nereģistrētas zvejas apkarošanas jomā - nodrošināt OECD pieprasītās aptaujas anketas par nelegālas, neregulētas un nereģistrētas zvejas apkarošanu aizpildīšanu, turpmāka darbība saskaņā ar Kopējās zivsaimniecības politikas prasībām;
* Turpināt iesaistīties OECD komitejas rekomendāciju pārskatīšanā un aktualizēšanā;
* Sekot, lai Latvijas sniegtā informācija dažādās publikācijās un apskatos tiktu attēlota maksimāli objektīvi, papildus izvērtējot sniegto datu atbilstību komitejas pieprasījumiem un vēlamajam rezultātiem.

**Lauksaimniecības komiteja**

Tika nodrošināta dalība Lauksaimniecības komitejas un darba grupu sanāksmēs, kurās pārstāvētas Latvijas intereses un pausta Latvijas nostāja par aktuāliem OECD pētījumiem un aktivitātēm.

Tika uzsākts darbs pie pētījuma par Latvijas lauksaimniecības un pārtikas nozares inovācijām produktivitātei un ilgtspējībai, kas palīdzēs izvērtēt nozares stiprās un vājās puses, un sniegs rekomendācijas nozares snieguma uzlabošanai.

OECD datu bāzēs tiek atjaunoti dati par Latviju, un OECD pētījumos arvien biežāk tiek atspoguļoti dati arī par Latviju, kas ļauj salīdzināt Latviju attiecībā pret citām pasaules valstīm un dod iespēju novērtēt, vai ir nepieciešams kaut ko mainīt politikās, lai uzlabotu Latvijas rādītājus.

Turpmākās prioritātes komitejas ietvaros:

* Dzīvotspējīga un konkurētspējīga lauksaimnieciskā ražošana – piemērotākie riska pārvaldības instrumenti, sektora elastības nodrošināšanai pret dažādiem riskiem, pārtikas ķēžu efektivitātes veicināšana, starptautiskās tirdzniecības veicināšana, inovāciju izmantošana;
* Lauksaimnieciskās ražošanas potenciāla saglabāšana un attīstīšana – ilgtspējīgas un inovatīvas ražošanas metodes, produktivitātes celšana, pārtikas atkritumu un zudumu rašanās ierobežošana, pārtikas drošums;
* Vides politiku integrācija lauksaimniecības politikās, vienlaikus saglabājot un attīstot lauksaimnieciskās ražošanas potenciālu un nodrošinot bioloģiskās daudzveidības saglabāšanu, augsnes auglības veicināšanu, klimata pārmaiņu mazināšanu un adaptāciju un vides piesārņojuma mazināšanu.

**Labības un Zālaugu un pākšaugu sēklu shēmas**

Latvijas kā OECD dalībvalsts statuss nav radījis izmaiņas Latvijas dalībai OECD Labības un Zālaugu un pākšaugu sēklu shēmās. Latvija turpina aktīvi piedalīties OECD sēklu shēmu aktivitātēs, piedaloties OECD sēklu shēmu tehniskajās darbā grupās un ikgadējās sanāksmēs.

Dalība OECD sēklu shēmās veicina sēklu konkurētspējas paaugstināšanos starptautiskajā tirgū, sekmējot Latvijā ražotu sēklu eksportu uz valstīm, kas nav ES dalībvalstis. Latvijas likumdošanā noteiktās šķirnes identitātes un šķirnes tīrības prasības balstās uz OECD sēklu shēmās noteiktajām prasībām. Latvijā selekcionētās, sertificēšanai paredzētās šķirnes tiek iekļautas OECD šķirņu sarakstā, tādējādi radot iespēju citu valstu ražotājiem iegūt informāciju par Latvijā selekcionētajām šķirnēm.

Turpmākā prioritāte sēklu sertifikācija atbilstoši OECD prasībām Latvijā arī turpmāk būs svarīga, tādējādi veicinās Latvijā ražotu sēklu eksportu, kas saskaņā ar Zemkopības ministrijas darbības virzieniem veicinās nozares konkurētspēju.

**Tūrisma komiteja**

Ekonomikas ministrijas dalība OECD Tūrisma komitejā sniegusi būtiskus ieguvumus tūrisma politikas plānošanā Latvijā. Tūrisma komiteja ir izstrādājusi OECD valstu tūrisma politikas vadības aprakstus un jaunāko tūrisma statistikas apkopojumus un izdevusi tos kopīgā pētījumā ,,*OECD Tourism Trends and Policies 2014, 2016*”, kas kalpo par labu informatīvu avotu dažādām pieejām tūrisma plānošanā. Pašlaik norit darbs pie 2018.gada izdevuma veidošanas, kur Ekonomikas ministrija piedalās ar satura veidošanu.

Dalība komitejā ir būtiska Latvijai, jo tā nodrošina labās prakses piemēru apmaiņu starp dalībvalstīm, kā rezultātā Latvija iegūst vērtīgu informāciju un zināšanas, kas būtiski uzlabo Latvijas tūrisma plānošanas un attīstības procesu, tādējādi veicinot valsts ekonomisko izaugsmi, tūrisma komersantu starptautisko konkurētspēju un to pakalpojumu eksporta pieaugumu.

**Latvijas un OECD augstāko amatpersonu vizītes**

Pirmā gada laikā notikušas vairākas Latvijas nozaru ministru vizītes OECD:

* 2017.gada 7. un 8. jūnijā ārlietu ministrs Edgars Rinkēvičs piedalījās OECD Ministru padomes sanāksmē, kuras galvenā tēma bija “Globalizācija, kas strādā visu labā”.
* 2017.gada 13. jūnijā Berlīnē notika OECD un Vācijas Darba un sociālo lietu ministrijas kopīgi rīkotais Augsta līmeņa politikas forums par OECD Darba stratēģiju (*Jobs Strategy)* kurā Latviju pārstāvēja labklājības ministrs Jānis Reirs.
* 2017.gada 22. maijā Ministru prezidenta biedrs, ekonomikas ministrs Arvils Ašeradens piedalījās OECD Ekonomikas attīstības un pārskatu analīzes komitejā, kuras ietvaros tika izskatīts 2017. gada OECD Ekonomikas pārskata projekts par Latviju.
* 2017.gada 16.-17. janvārī veselības ministre Anda Čakša piedalījās OECD politikas forumā par veselības nozares nākotni ar cilvēku centrā un OECD Veselības komitejas sanāksmē ministru līmenī, kuras tēma bija “Veselības reformu nākamā paaudze”.
* 2016.gada 28.–29. septembrī vides aizsardzības un reģionālas attīstības ministrs Kaspars Gerhards piedalījās OECD Vides politikas komitejas ministru sanāksmē.

Ir izveidota veiksmīga sadarbība OECD jautājumos ar Latvijas Republikas Saeimu. Saeimas iesaisti OECD aktivitātēs koordinē Saeimas apstiprinātā kontaktpersona OECD Parlamentārajam tīklam Rihards Kols. Latvijas dalības OECD pirmā gada laikā Saeimas pārstāvji ir piedalījušies OECD Parlamentārā tīkla gadskārtējā sanāksmē, kā arī citos pasākumos.

OECD amatpersonu vizītes Latvijā

2017.gada 15. septembrī notika OECD ģenerālsekretāra Anhela Gurijas (Angel Gurría) vizīte Rīgā. OECD ģenerālsekretārs tikās ar Ministru prezidentu, Ministru prezidenta biedru, ekonomikas ministru, izglītības un zinātnes ministru, kā arī Latvijas Bankas prezidentu. Vizītes ietvaros OECD ģenerālsekretārs A.Gurija prezentēja 2017. gada OECD Ekonomikas pārskatu par Latviju.

**IV. LATVIJAS DALĪBAS OECD SADARBĪBAS UN KOORDINĀCIJAS NODROŠINĀŠANA**

Pirmā gada laikā Latvijas Pastāvīgā pārstāvniecība OECD un UNESCO ir izveidota un uzsākusi darbu šādā sastāvā – 4 diplomāti, 1 vietējais līgumdarbinieks un trīs nozaru atašeji (Ekonomikas ministrija, Finanšu ministrija un Izglītības un zinātnes ministrija). Nozares atašeju klātbūtne OECD darba būtiskākajās kompetences jomās un Latvijai prioritārajās jomās sniedz būtisku ieguldījumu savlaicīgas informācijas aprites nodrošināšanā, un nodrošina konkrēto jomu saturisko zināšanu klātbūtni pārstāvniecībā. Ir būtiski, lai pilnībā tiek izmantota atašeju kapacitāte un nodrošināta dalība dažādos OECD darba formātos atbilstoši Latvijas politiku prioritātēm.

Vienlaikus ir būtiski (īpaši ministrijām, kurām pārstāvniecībā nav pārstāvja), lai jautājumos, kur nepieciešams saturisks ieguldījums, turpina piedalīties institūciju eksperti, kuri var ne tikai sniegt saturisko ieguldījumu diskusijās, bet arī nodrošināt OECD rekomendāciju un labās prakses iestrādāšanu Latvijas rīcībpolitikās.

Atbilstoši 2016. gada 18. augusta Ministru kabineta sēdes protokollēmuma “Par sarunu noslēgšanu par Latvijas pievienošanos Ekonomiskās sadarbības un attīstības organizācijai” (Protokols Nr.41; 4§ 3.punkts) Ārlietu ministrija ir izveidojusi darba grupu Latvijas dalības Ekonomiskās sadarbības un attīstības organizācijā koordinēšanai, kuras pirmā sēde notika 9. martā. Ārlietu ministrijas rīkojuma par darba grupas izveidi 5. punkts nosaka, ka darba grupas sēdes tiek sasauktas pēc darba grupas vadītāja ierosinājuma, bet ne retāk kā reizi gadā. Izvērtējot OECD darba dinamiku, secināms, ka būtu lietderīgi sasaukt darba grupu 2 reizes gadā – rudenī un pavasarī. Rudens sanāksme būtu piemērots brīdis, lai apspriestu jūnija OECD Ministru padomes rezultātus (ministru kopējais paziņojums tiek uztverts kā mandāts OECD darbam līdz nākamajai Ministru padomei), un pārrunāt Latvijas valsts institūciju savstarpējo sadarbību, lai nodrošinātu efektīvu Latvijas interešu pārstāvēšanu OECD komitejās un darba grupās, un uzņēmējus pārstāvošo organizāciju aktuālākos jautājumus un mērķus nākamajam gadam. Sanāksmi pavasarī būtu lietderīgi izmantot, lai uzsāktu saturisko gatavošanos nākamajai OECD Ministru padomei, kā arī apspriestu progresu rudenī izvirzīto mērķu sasniegšanā un progresu izvirzītajos prioritārajos jautājumos.

Izvērtējot OECD komiteju darbības dinamiku, kā arī citu OECD dalībvalstu pieredzi, pēc pievienošanās organizācijai tika izlemts, ka OECD labākās prakses pārņemšanu nav praktiski organizēt kā centralizētu procesu, bet tas organizējams kā process atbildīgo valsts institūciju ikdienas darba ietvaros. Lai Latvijas interešu pārstāvība OECD ietvaros darbotos efektīvi, ir būtiski, lai par katru no OECD komitejām atbildīgā institūcija[[12]](#footnote-12) nodrošina komiteju regulārā darba koordināciju ar līdzatbildīgajām institūcijām. Katra par kādu no OECD komitejām atbildīgā institūcija tiek aicināta izvērtēt piemērotāko koordinācijas mehānismu - darba kārtības un dokumentu elektroniska nosūtīšana, lūdzot sniegt komentārus; regulāras vai *ad hoc* darba grupas izveidošana; u.c.

Par konkrēto OECD komiteju atbildīgā valsts institūcija ir atbildīga par tajā izstrādāto rekomendāciju ieviešanas koordinēšanu, kā arī izpratnes veicināšanu sabiedrībā kopumā par OECD standartiem un to ieviešanas priekšrocībām Latvijā.

Izvērtējot esošo pieredzi jau tagad redzam šo principu ieviešanu praksē. Atbildīgās ministrijas ne tikai uzrauga iestāšanās saņemto rekomendāciju ieviešanu, bet arī organizē sabiedrības informēšanas pasākumus par OECD darbu, publikācijām un rekomendācijām, t.sk., aicinot OECD ekspertus piedalīties pasākumos par Latvijai aktuāliem jautājumiem.

Par komitejām atbildīgās valsts institūcijas tiek aicinātas izvērtēt OECD standartus, kas izteiktas OECD juridiskajos instrumentos, galvenokārt, OECD padomes rekomendācijās dalībvalstīm, un pasākumus, kurus nepieciešams veikt to ieviešanai un izplatīšanai Latvijā[[13]](#footnote-13).

Par komitejām atbildīgās valsts institūcijas tiek aicinātas sadarbībā ar līdzatbildīgajām institūcijām izvērtēt vai to atbildībā esošo komiteju ietvaros tiek izstrādāti īpaši būtiski, rekomendācijas ietveroši ziņojumi, par kuriem būtu lietderīgi informēt Ministru kabinetu un apstiprināt rekomendāciju ieviešanas plānu[[14]](#footnote-14). Ņemot vērā, ka daļa izteikto rekomendāciju piedāvā papildus instrumentus to izvirzīto mērķu sasniegšanai, kas jau ir noteikti Valdības rīcības plānā, nozaru politikas plānošanas dokumentos, vai citās starptautiskajās saistībās un rekomendācijās, valsts institūcijas tiek aicinātas turpināt OECD rekomendācijas un turpmākās OECD labākās prakses ieviešanu pēc iespējas nodrošināt jau esošo sadarbības un uzraudzības formātu ietvaros, piemēram, Valdības rīcības plāna izpildes pārskata sagatavošanas vai politikas plānošanas dokumentu izvērtēšanas ietvaros.

Koordinētas Latvijas pozīcijas nodrošināšanai OECD Padomes ietvaros, Latvijas Pastāvīgā pārstāvniecība OECD un UNESCO regulāri veic elektronisku koordināciju ar pārējām institūcijām, kas nodarbojas ar OECD jautājumiem. Lai turpinātu uzraudzīt OECD rekomendāciju ieviešanas gaitu, kā arī nodrošinātu Ministru kabineta informēšanu par OECD būtiskākajām norisēm, Ārlietu ministrija līdz 2018. gada 30. septembrim sagatavos un iesniegs Ministru kabinetā Informatīvo ziņojumu par Latvijas dalību OECD.

Ārlietu ministrs E.Rinkēvičs

Vīza: valsts sekretārs A.Pildegovičs

29.09.2017 11:00

11492

Reinis Trokša

departamenta direktors

Ekonomisko attiecību un attīstības sadarbības politikas departaments

Diāna Putniņa

Padomniece – nodaļas vadītāja p.i.

OECD un ekonomiskās sadarbības nodaļa

Tālr.: 67016418, e-pasts: diana.putnina@mfa.gov.lv

1. [Competition Assessment Toolkit](http://www.oecd.org/competition/assessment-toolkit.htm). [↑](#footnote-ref-1)
2. [Guide for assessing the impact of competition authorities' activities](http://www.oecd.org/competition/guide-impact-assessment-competition-activities.htm). [↑](#footnote-ref-2)
3. Ziņojuma datu izlase par Latviju latviešu valodā pieejama šeit: <http://izm.gov.lv/images/OECD/EAG2017_CN_LVA_DATU_IZLASE.pdf>; Ziņojuma pilns tekts angļu valodā ir pieejams šeit: http://www.oecd.org/education/education-at-a-glance-19991487.htm [↑](#footnote-ref-3)
4. Pilns ziņojuma teksts pieejams OECD tīmekļa vietnē: <http://www.oecd-ilibrary.org/education/education-at-a-glance_19991487> [↑](#footnote-ref-4)
5. Ar pilnu pētījuma tekstu iespējams iepazīties šeit: http://www.oecd.org/pisa/. Strukturēts Latvijas rezultātu kopsavilkums: http://www.compareyourcountry.org/pisa/country/LVA. Konferences video ieraksts pieejams: <http://www.lu.lv/zinas/> [↑](#footnote-ref-5)
6. Ziņojuma teksts pieejams [Education Policy Outlook: Latvia](http://izm.gov.lv/images/OECD/Education_Policy_Outlook_Latvia.pdf) [↑](#footnote-ref-6)
7. Ar OECD PISA 2015 trešā sējuma saturu var iepazīties  šeit: <http://www.oecd.org/edu/pisa-2015-results-volume-iii-9789264273856-en.htm>; Latvijas Universitātes Izglītības pētniecības institūta pētnieka, OECD PISA vadītāja Latvijā, prof. Andra Kangro ziņojums “[Skolēnu labklājība Latvijā starptautiskā salīdzinājumā: OECD PISA 2015 jaunākie rezultāti](http://www.izm.gov.lv/images/OECD/PISA_2015_First_Results_Vol_III_Wellbeing.pdf)” [↑](#footnote-ref-7)
8. OECD SCDH apsekojuma rezultātu prezentācija ir pieejama šeit: <http://www.izm.gov.lv/images/izglitiba_augst/Pasaules_Banka/Careers_of_Doctoral_Degree_holders_EN.pdf>  [↑](#footnote-ref-8)
9. Vairāk informācijas par šo OECD iniciatīvu: www.oecd.org/governance/observatory-public-sector-innovation/ [↑](#footnote-ref-9)
10. <http://www.oecd.org/gov/government-at-a-glance-22214399.htm> [↑](#footnote-ref-10)
11. Apraksts par Memoranda padomi ievietots šeit: https://www.oecd.org/gov/regulatory-policy/LTV-NGO-Council.pdf. [↑](#footnote-ref-11)
12. Valsts institūciju atbildību un līdzatbildību sadalījums noteikts 2016. gada 25. augusta Ministru kabineta rīkojumā Nr.482 “Par kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās”. [↑](#footnote-ref-12)
13. OECD juridiskie instrumenti, tostarp visas OECD padomes rekomendācijas, apkopoti šeit (pa jomām vai komitejām): <http://webnet.oecd.org/OECDACTS/Instruments/ListBySubjectView.aspx>. Tos papildina komiteju un darba grupu apstiprinātas vadlīnijas, politikas ietvari un citi instrumenti. [↑](#footnote-ref-13)
14. Atbilstoši 2016. gada 18. augusta Ministru kabineta lēmumam, Veselības ministrijai jāiesniedz Ministru kabinetā informatīvais ziņojums par rekomendāciju ieviešanas progresu pirms pēc iestāšanās ziņojuma izskatīšanas Veselības komitejā.

    Ziņojums Ministru kabinetam saistībā ar pēc iestāšanās ziņojumu Korporatīvās pārvaldības komitejā tika izskatīts Ministru kabineta 2017.gada 31.janvāra sēdē.

    2016.gada 27.septembra sēdes laikā tika pieņemts zināšanai Tieslietu ministrijas izstrādātais informatīvais ziņojums "Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2.fāzes Latvijas novērtējuma ziņojumā izteikto rekomendāciju izpildi", kurā tika atspoguļota visa informācija par to rekomendāciju izpildi, par kurām Latvijai bija pienākums sniegt iepriekšminēto mutisko ziņojumu. [↑](#footnote-ref-14)